13 Ноябрь 2017, 23:02\nЯңыраҡ етештереүселәр йәштәрҙе тағы ла бер асыш менән ҡыуандырҙы. Күптәрҙе таң ҡалдырып, «аҡыллы» сәғәттәр сығара башланы. Икенсе төрлө уларҙы часофон йәки смарт-сәғәттәр тип тә йөрөтәләр.\nТәүге кеҫә телефондарын бөтәгеҙ ҙә хәтерләйҙер? Ҙур төймәле, кескәй экранлы, ҡыҫҡа ғына антенналы, берсә рацияны хәтерләткән дә кеүек ине. Аҙаҡ әлеге ябай телефондар смартфондар менә алышынды. Тышҡы биҙәлеше күпкә матурланды, ҡулланыш йәһәтенән дә үҙгәреш кисерҙе. Ә бөгөнгө көндә иһә нәҙек корпуслы, сенсор экранлы сматфондар, айфондар попурляр. Улар хатта тотош компьютерҙы алыштыра.\nНи өсөн “аҡыллы”?\nСмарт-сәғәттәр ябай ҡул сәғәте кеүек күренһә лә, ысынында иһә улар бөтә мөһим бурыстарҙы башҡара. Тәүгеләре калькулятор, тәржемәсе булараҡ ҡулланылһа, заманса сәғәттәре тотош комьютерҙы алыштыра ала. “Бәләкәй, еңел һәм уңайлы” принцибы буйынса етештерелгән был яңы технология бөгөнгө көн тренды.\nБеренсе тапҡыр ябай ҡул сәғәте үткән быуаттың 70-се йылдарында “аҡыллана” башлай. “Hamilton Watch” компанияһы етештергән тәүге цифрлы сәғәт 1972 йылда “Pulsar” исеме аҫтында донъя күрә. Шул ваҡытта уҡ ул популярлыҡ яулап өлгөрә, хатта кино таҫмаһында ла күренә. “Pulsar” сәғәттәрен сығарыу хоҡуғын 70-се йылдар аҙағында “Seiko” япон компанияһы һатып ала һәм “Pulsar Memowatch” беренсе смарт-сәғәтен халыҡҡа тәҡдим итә. Мөмкинлеге сикле була уның: йәмғеһе 24 символдан торған яҙмаларҙы ғына “хәтерендә” ҡалдыра алған. Арбатан “Casio” һәм ”Citizen” конкурент компаниялары ҡул сәғәттәренә махсус клавиатура ҡулайлаштырылып, 2 мең символлы текст баҫыуға өлгәшә.\nЙылдар үтеү менән электрон сәғәттәрҙең функциялары байый бара. Бөгөнгөләренең тәғәйенләнеше ваҡыт күрһәтеүгә генә ҡайтып ҡалмай. Бихисап функция башҡара, хатта смартфон, компьютер урынына ла файҙаланыла. Ғәҙәттә, электрон сәғәт йөрөткән кеше телефондарын һирәк ҡуллана. Сөнки уның экранында бөтә яңылыҡтар, смс-тар, электрон хаттар, социаль селтәрҙәге әңгәмә кеүек байтаҡ файҙалы мәғлүмәт күрһәтелә.\nФункциялары нимәнән ғибәрәт?\n• Смс-хәбәрләшеү, электрон хаттар ҡабул итеү һәм яуап биреү;\n• Шылтыратыу, шылтыратыуҙы ҡабул итеү;\n• Социаль селтәрҙәге төркөмдәрҙәге әүҙемлек тураһында хәбәр итеү;\n• Пульс, калория һәм аҙымдарҙы үлсәү;\n• Кешенең йоҡо фазаһына көйләнеп, вибро тауыш менән йоҡонан уятыу;\n• Смартфондағы аудиоплеер менән идара итеү;\n• Автонавигатор булараҡ ҡулланыу;\n• Телефондың урынын билдәләү;\n• һәм, әлбиттә, сәғәттең төп функцияһы – ваҡыт күрһәтеү.\nБынан тыш, улар үҙҙәре кеше тауышын тексҡа әйләндереп, хат рәүешендә тейешле адресатҡа ебәрә ала. Элеккесә хәрефләп смс йыйып ултырыуҙың да кәрәге ҡалманы.\n“Аҡыллы” сәғәттәр йәштәр араһында тиҙ популярлыҡ яулай. Шул сәбәпле етештереүселәрҙә яңынан-яңы идеялар тыуа. Әлеге сәғәттәрҙең ҡулланышта уңайлы булыуын иҫәпкә алып, яңы электрон ҡулланмалар уйлап табыла. Фитнес-трекерҙар, әүҙемлек браслеттары, пульс үлсәгестәре (үлсәүҙәре), хатта спорт хронометрҙары ла сәғәт формаһында етештерелә.\n“Аҡыллы” сәғәттәрҙе нисек һайларға?\nСмарт-сәғәттәрҙе ике төркөмгә бүлергә мөмкин. Тәүгеләре – үҙ-аллы, ә икенселәре смартфонға бәйләнеп, уның менән берлектә эшләй. Ғәҙәттә, кешенең бөтә кәрәкле мәғлүмәте телефонда һаҡлана. Ошо йәһәттән уны Bluetooth йәки Wi-Fi ярҙамында сәғәт менән берләштереү һуңғыларға ихтыяжын арттыра.\nӘ бына телефондар менән берләштермәгән сәғәттәргә SIM-карта ҡуйыу мөмкинлеге ҡаралһа, шылтыратыуҙар ҡабул итергә, интернет селтәренә лә сығырға мөмкин. Ундайҙар смартфонды алыштырмай, ә телефонда булмаған функцияларҙы ғына үтәй. Мәҫәлән, пульсометр, аҙымдар, килоколорийҙар счетчигы кеүек өҫтәмә мөмкинлектәр бөтә смартфондарҙа ла ҡаралмаған.\n“Аҡыллы” сәғәттәрҙе телефон менән синхронизациялау өсөн уның ниндәй операцион система ҡулланыуын асыҡларға кәрәк. Әгәр һеҙҙең смартфон Android нигеҙендә эшләй икән, тимәк, сәғәттең дә шул уҡ платформала эшләгәнен алырға кәрәк. Ә Pebble сәғәттәрен андроид менән генә түгел, ә Apple һәм Windows Phone ҡулланылған смартфондарға ла бәйләргә була.\nӘлбиттә, иң популяр “аҡыллы” сәғәттәр Android операцион системаһында эшләй. Шуға ла уларҙы төрлө брендтар менән ҡулланырға мөмкин. Ә iPhone хужаларына тик Apple Watch һәм Pebble сәғәттәре генә тап килә.\nСмарт-сәғәттәрҙең ыҡсым ғына булыуын иҫәпкә алып, уның көсө тиҙ бөтәлер, тип уйлаусылар ҙа табылыр. Ысынында иһә “аҡыллы” сәғәттәр смартфонға ҡарағанда энергияны әҙерәк “ашай”, шуға ла ул өҫтәмә зарядһыҙ бер аҙнаға тиклем хеҙмәт итеүе мөмкин.\nСәғәттәрҙең функция байлығына ҡарап, хаҡтары ла үҙгәрә. Иң осһоҙ сәғәттәрҙе интернет-магазиндарынан 1300 һумға заказға алырға мөмкин. Ә билдәле брендлылары иһә, мәҫәлән, 9 000 - 26 000 һумдан башлана.\nБалаларға “аҡыллы” сәғәттәр кәрәкме?\nҺуңғы йылдарҙа етештереүселәр йәштәрҙе генә түгел, хатта балаларҙы ла асыштары менән ҡыуандырҙы. Ошо уҡ “аҡыллы” төркөмөнә ҡараған балалар сәғәттәре ҙур ихтирамға лайыҡ. Үрҙә әйтелгән ололарҙың модалы гаджетынан улар сағыу дизайны, ябайлаштырылған функциялы булыуы менән айырылып тора. Улар, тәү сиратта, тиҫтерҙәре алдында трендлы булыуын иҫбат итер өсөн түгел, ә баланың хәүефһеҙлеген тәьмин итеү өсөн уйлап табылған. Байтаҡ атай-әсәйҙәр өсөн был ҙур табыш. Хаҡтары ла артыҡ ҡиммәт түгел, 1000-1500 һумдан башлана.\nБалалар сәғәттәрендә махсус GPS-трекер ҡулайламаһы урынлаштырылған. Уның ярҙамында атай-әсәйҙәр, олатай-өләсәйҙәр теләгән ваҡытта ул-ҡыҙҙарының ҡайҙа йөрөүе тураһында хәбәрҙар була ала. Ҡайһы берҙәре иһә хатта баланың билдәле ваҡыт арауығында үткән маршрутын да күрһәтә ала. Ул мәғлүмәт ололарҙың электрон йәшнигенә ебәрелә.\nЗаман GPS-трекерлы сәғәттәренең функциялары бының менән генә бөтмәй. Телефон бурыстарын да үтәй ала улар. Кескәйҙәр өсөн уңайлы булһын өсөн, улар смартфондағы кеүек ҡатмарлы интерфейстан азат, ҡулланышта ябай ғына. 2-3 кенә төймәгә барлыҡ кәрәкле бурыстар һыйған. SOS төймәһенә баҫыу менән сәғәт хәтеренә индерелгән номерҙар буйынса шылтыратыу башҡарыла. Башта бер кешегә, әгәр ҙә теге оста яуап биреүсе булмай икән, автомат рәүешендә ашығыс хәбәр баланың икенсе яҡынына йүнәлтелә. Телефон номерҙарын яттан белмәгән осраҡта ла, бала бер кнопкаға баҫыу менән атаһы, әсәһе йәки олатай-өләсәһе менән тиҙ арала бәйләнешкә инә ала. Бынан тыш “аҡыллы” сәғәттәр шылтыратыуҙарҙы фильтрлай, йәғни ата-әсәһе ризалыҡ бирмәгән ят номерҙарҙан балаға бер ниндәй ҙә сигнал килмәй.\nАтай-әсәйҙе ҡыуандырған тағы ла бер шәп функция – ул йәшерен “тыңлау”. Уның ярҙамында балаға һиҙҙермәй генә уның нимә менән шөғөлләнеүен тыңлай ала. Мәҫәлән, бала мәктәпкә китә, ти. Ололар барып еткәнме, дәрескә ингәнме тип борсола. Шылтыратып, ҡамасаулармын тип ҡурҡҡан саҡта ошо махсус төймә ярҙамында уның әлеге ваҡыттағы урынын асыҡлап була.\nБынан тыш “тауышһыҙ шылтыратыу” режимын да ҡулланырға мөмкин. Был осраҡта атай-әсәйҙәр тирә-йүндәгеләргә ҡамасауламай, теләгән ваҡыттарында шылтыратып, сабыйының хәлен белә ала.\nБындай сәғәттәр балалары мәктәпкә йәки балалар баҡсаһына үҙ аллы йөрөгән атай-әсәйҙәр өсөн уңайлы. Ололарһыҙ тышҡа уйнарға сыҡҡан йәки ял лагерҙарына киткәндәргә лә кәрәк был үҙенсәлекле ҡоролма.\nҺаҡланғанды һаҡлар Хоҙай Тәғәлә. Һис шикһеҙ, заман технологиялары эштән, донъя мәшәҡәттәренән бушамаған атай-әсәйҙәр өсөн оло ярҙам. Әммә балаларыбыҙҙың ғүмеренән дә ҡиммәтерәк нәмә юҡ икәнен онотмайыҡ. Ғәзиздәребеҙ өсөн яуаплылыҡты “аҡыллы” сәғәттәр, видеокамера кеүек бихисап ҡоролмаларға ғына тапшырып ҡуймаһаҡ ине. Үҙебеҙ ҙә уларҙы тәрбиәләүҙә ҡатнашһаҡ, йәмғиәт принциптары, әҙәп-әхлаҡ, хәүефһеҙлек ҡағиҙәләренә бәләкәйҙән үк өйрәтә килһәк ине.


Ни өсөн Альберт Салауатов өйөндә һирәк була?\n22 Ноябрь 2019, 10:05\nБыл һорауға яуапты белергә теләһәгеҙ, сайтҡа күҙ һалығыҙ...\nБарыбыҙҙың да яратҡан йырсыбыҙ Альберт Салауатовтың әлеге көндә Арыҫлан Мөбәрәков исемендәге Сибай дәүләт башҡорт драма театрында эшләп йөрөүе күптәргә мәғлүмдер. Үҙенең хеҙмәт юлы башланған тыуған театрына ҡайтыу теләге уның күңеленә байтаҡ йылдар тынғылыҡ бирмәгән булған икән. Ошо ҡыҫҡа ғына осорҙа ул береһенән-береһе сағыу ролдәрҙе һынландырҙы. Әйтәйек, Ишмулла Дилмөхәмәтовтың “Тере тупраҡ” драмаһында—Төхвәт, Таңсулпан Ғарипованың “Китмәгеҙ, торналар”ында—Ислам, “Үгәй ҡыҙ” әкиәтендә--Бабай, Т.Ғиззәттең “Башмағым” комедияһында Кәримбайҙы уйнаны.\nҠатыны Гөлшат белдереүенсә, Альберт үҙенә тапшырылған һәр бер образға етди ҡарай, ныҡ әҙерләнә. “Хатта берәй спектаклде сәхнәгә сығарыр алдынан беҙ уны өйҙә күрмәйбеҙ ҙә, ул көнө-төнө тиерлек театрҙа”,--ти ул. Шулай уҡ Альберттың шул тиклем эшен яратыуын билдәләп үтте. Актер үҙе лә: “Мин ошо театрҙа тәүге аҙымдарымды башланым. Аҙаҡ ҡабаттан ошонда ҡайтырға хыялландым. Әле килеп ул тормошҡа ашты, бәхетлемен. Һәр асышыма, уңышыма ҡыуанам”,--ти.\nҠатыны Гөлшат иһә былай тип өҫтәй: “Ул филармониянан китһә лә, йырҙан китмәне. Альберт шул тиклем халыҡ йырҙарына ғашиҡ, уны бынан айырыу яҙыҡ булыр ине, мөмкин дә түгел. Әле гастролдәр бара, бер-бер артлы спектакль әҙерләйҙәр, ваҡыты тығыҙыраҡ. Яҡын киләсәктә үҙ тамашасыларын яңы ролдәре менән генә түгел, яңы концерт программаһы менән дә ҡыуандырыр әле!”\nБеҙ иһә мөкиббән сәхнәгә ғашиҡ Альберт Салауатовҡа бары тик уңыштар теләйбеҙ!


Бөгөн Мәскәүҙә Ҡытайҙың Рәсәйҙәге илселегендә Башҡортостандың исем туйы үтте\nУнда бик күп мәсьәләләр күтәрелде, шул иҫәптән һүҙ Өфөнән Ҡытайға авиәбәйләнеш булдырыу тураһында ла барҙы. Башҡортостан башлығы билдәләүенсә, әле берлектәге тиҫтәнән ашыу проект әҙер тиерлек.\nУлар араһында металлургия заводы, ауыл хужалығы сеймалын эшкәртеү буйынса предприятие, аҙыҡ-түлек, төҙөлөш материалдары етештереү һәм башҡалар. Бынан тыш, Ҡытай эшҡыуарҙары республикала мәҙәни үҙәктәр, сауҙа йорттары төҙөргә тәҡдим итә. Авиатөҙөлөштә лә хеҙмәттәшлек урынлаштырылыуы ихтимал. Бөгөнгә Рәсәй менән Ҡытай араһында двигателдәре Өфөлә эшләнгән Су-35 истрибителдәрен һатыу буйынса килешеү төҙөлгән. Был да берлектәге хеҙмәттәшлектең яҡшы варианты булыуы мөмкин тине Рөстәм Хәмитов.


Өфө балалар филармонияһында ойошторолған капиталь ремонт сентябргә тамамлана\nКоронавирус пандемияһына бәйле, төҙөлөш эштәрендә ваҡытлыса тотҡарлыҡтар булған. Әлегә учреждениела эске биҙәкләү эштәре бара. Төҙөлөш барышы менән БСТ каналы хәбәрсеһе Гөлназ Хәйбуллина танышты.\nБалалар филармонияһында бөгөн йыр-моң урынына төҙөлөш ҡоралдары тауышы ғына яңғырай. Етмешенсе йылдарҙа төҙөлгән бинала ниһайәт капиталь ремонт яһала. Стеналар ағартыла, электромонтаж эштәре башҡарыла. Витраж тәҙрәләр яңыртыла. Бигерәк тә йылылыҡ менән тәьминәт системаһын заман талаптарына ярашлы үҙгәртеп ҡороуға иғтибар юғары.\nФилармонияла мәҙәни мираҫ объекттары тип иҫәпләнгән совет мозаикалары ла бар, уларҙы һаҡлап ҡалыу бурысы ҡуйылған. Фойе, баҫҡыс майҙансығында һүрәтләнгән Өфөнөң иҫтәлекле урындары ла үҙгәрешһеҙ ҡала.\nФилармония етәкселеге тәүҙә үҙ көсө менән ремонт эштәрен башлай. Тамаша залында ултырғыстар, ишектәр, иҙән ҡатламыяңыртыла, эске биҙәкләү эштәре башҡарыла. Тап был башланғыс бинаны тулыһынса төҙөкләндереүгә этәргес бирә.\n«Мәҙәни мөхит» проектына ярашлы учреждениела капиталь ремонт ойошторола, ошо маҡсатта ҡала, республика, федераль ҡаҙнанан аҡса бүленгән. Төҙөлөш барышын Мәҙәниәт министрлығы контролдә тота.\nБилдәле булыуынса, филармонияла 57 ижади коллектив шөғөлләнә, хореография, хор, цирк, театр һәм спорт йүнәлештәре буйынса эшмәкәрлек алып барыла. Әйткәндәй, «Мәҙәниәт» милли проекты һәм Башҡортостан башлығы Указына ярашлы алдағы биш йылда төбәктә 27 мәҙәниәт йорто төҙөлөшө ҡаралған, 52 учреждениела ремонт эшләнәсәк.


Яңы 2021 йыл менән!\nБашҡортостан Республикаһы Өфө ҡалаһы ҡала округы Хакимиәте башлығы вазифаһын ваҡытлыса башҡарыусы Сергей Грековтың ҡотлауы.\nХөрмәтле өфөлөләр һәм баш ҡала ҡунаҡтары!\nБыл минуттарҙа беҙ Яңы 2021 йылға аяҡ баҫабыҙ. Ғаилә менән йәки дуҫтар менән уны ҡаршылайбыҙ һәм яҡындарыбыҙға иң яҡшы теләктәрҙе генә теләйбеҙ. Мин дә был теләктәргә ҡушылам! Ҡалабыҙҙың һәр кешеһе йыл буйына күңел күтәренкелеген, үҙ көсөңә ышанысын һәм бары тик алға ғына барыу теләген һаҡлап ҡалһын.\nУҙып барыусы йыл, ысынлап та, ҡатмарлы булды. Сикләү саралары күп йүнәлештәрҙә эшсәнлекте ҡатмарландырҙы. Йыл башында ҡуйылған маҡсаттарға өлгәшеү өсөн күп көстәр һалынды. Тырыш һәм һөҙөмтәле эштәр өсөн барыһына ла рәхмәт һүҙҙәрен еткерәм!\nБеҙҙең медицина хеҙмәткәрҙәре, һис шикһеҙ, айырым рәхмәт һүҙҙәренә лайыҡ. Яңы йыл төнөндә лә һеҙ эшләйәсәкһегеҙ. Ҡотҡарыусылар, янғын һүндереүселәр һәм полиция хеҙмәткәрҙәре менән бергә беҙҙең халыҡтың именлеге һәм тыныслығы һағында торасаҡһығыҙ.\nКиләсәктә муниципалитеттың пландары һәм бурыстары күп, уларҙы тормошҡа ашыраһы бар. Яңы йыл бөтә өлкәләрҙә лә иң мөһим мәсьәләләрҙе һәм ҡаҙаныштарҙы хәл итеү осоро булыр, Башҡортостан Республикаһы, уның баш ҡалаһы мәнфәғәтенә йүнәлтелгән барлыҡ пландарҙы, эштәрҙе һәм башланғыстарҙы тормошҡа ашырырға ярҙам итер, тип ышанам!\nБыл яҡты байрам һәр йортҡа йылылыҡ һәм иртәгәһе көнгә ышаныс алып килһен, барыһына ла күңел күтәренкелеге һәм дәрт бүләк итһен!\nЯңы йыл менән, дустар!\nХакимиәте башлығы вазифаһын\nваҡытлыса башҡарыусы С.Н. Греков\nӨфө ҡалаһы Ленин районында гүзәл заттарҙы ҡатын-ҡыҙҙар көнө менән ҡотланылар


Таҙ малай (әкиәт) // Фольклорный архив Башкирского государственного университета\nНазвание: Таҙ малай (Плешивый парень).\nИсточник публикации: том № 4 фольклорного архива кафедры башкирской литературы. Материалы фольклорной экспедиции в Хайбуллинский район Башкирии; л. 121-123.\nТаҙ малай (әкиәт)\nБорон-борон бер әбей менән бер ҡарт булған. Аларның ике улы булған. Ағайы һунарсы булған, көн һайын ҡапҡан ҡорған. Таҙ өйҙә ҡалыр булған. Бер көндө һунарсы ағайы таҙҙы ҡапҡан һалырға ебәргән. Килгәс, һорай икән:\n- Бер эт ҡапҡайны ла, ысҡындырып ебәрҙем, - тигән.\n- Кинәндерҙең. Төлкө булғандыр әле, - тигән ағаһы.\nЫсынлап та ҡапҡанға төлкө эләккән булған. Икенсе көндө таҙҙың ҡапҡанына ҡуян эләккән. Килгәс, һорай икән:\n- Бесәй әләккәйне лә, аны туҡмап-туҡмап ебәрҙем, ап-аҡ ҡына ине, - тигән таҙ.\n- Уй, һин дә инде. Кинәндергәнһең! Икенсе ни эләкһә лә, туҡмап-туҡмап үлтер ҙә миңә килтер, - тигән ағаһы.\nИртәгәһен әсәһе һыуға киткәндә ҡапҡанға барып эләккән.\nТаҙ әсәһен туҡмап-туҡмап үлтергән дә өйгә алып ҡайтҡан. Ағаһы таҙҙы һыҙырып-һыҙырып урманға ҡыуып ебәрә. Таҙ урманда арҡан ишергә тотонған. Урманда күл булған. Арҡан ишеп торған, күлдән бер ҡыҙ килеп сыҡҡан.\n- Ағай, ағай, нимә ишәһең?\n- Һеҙҙең кулде арҡан белән ҡайынға аҫам.\nТеге ҡыҙ пәрей балаһы булған. Ҡыҙ, йүгереп ҡайтып, әсәһенә әйтә:\n- Күл буйында бер кеше бар. "Сыҡҡан берегеҙҙе ҡайынға аҫам", - ти.\nҠыҙ, югереп сыҡҡанда, егеткә: "Ярышайыҡ", - тигән.\n- Минең менән ярышһаң, табанымды ла күрә алмаҫһың - тигән таҙ.\n- Бына ята ҡайғы, - тип уйлаған ҡыҙ.\n- Башта аҡ күлдәкле ҡустым менән ярышып ҡара - тигән таҙ. Һәм урман ситендә ятҡан ҡуянды ҡурҡытып ебәргән. Ҡыҙ ҡуянды ҡыуып етәлмәгән.\nҠыҙ, икенсе көндө күл ситенә сығып:\n- Алты ҡолас ала бейәбеҙ бар. Кем шуны күл тирәләй алты рәт уратып сығала, шул еңә, - тигән ҡыҙ. Ҡыҙ, атты йөкмәп, алты рәт урап йөрөгән. Егет атты менгән дә күл тирәләй алты рәт урап сыҡҡан.\nҠайтҡас, ҡыҙ әсәһенә: "Уй, әсәм, егет атты аяҡтарына ғына ҡыҫтырып урап сыҡты", - тигән. Ҡыҙ, өсөнсө көндө күл ситенә сығып: "Ете кәпәс алтын бирәбеҙ, килһен тип әйтә", - ти. Егет, ерҙе ҡаҙып-ҡаҙып, кәпәсен тишкән дә соҡорға ултыртҡан. Алтын күп йыйылған. Аны тоҡлап алып ҡайтып, баҙарҙа йөрөп ята икән, агаһы осраған. Ағаһы Алтын ҡайҙан алғанын һорағас: Сыуал һуҡтым да баҙарҙа һаттым, сыуал һуҡтым да баҙарҙа һаттым", - тигән. Ағаһы ла шулай эшләгән. Мыҫҡыл итәһең тип, тегене баҙарҙан туҡмап-туҡмап ҡайтарғандар.\nАғаһы ғәрләнеп ҡустыһын үлтерергә алып китә. Урманға еткәс, тегене септәгә урай ҙа үҙе таяҡ ҡырҡырға китә. Юлдан бер купис килә ята икән. Таҙ уға: "Мин - старшина", - тигән дә купецте септәгә урап аты менән баҙарға киткән.\nАғаһы быны күргәс, аптырап:\n- Ыс, та, мин һине үлтергәйнем бит. Ни эшләп бында тораһың? - тигән. Таҙ ағаһына аңлатып биргән. Икенсе көндө ағаһы, септәгә урап, үҙен юлға ташларға ҡушҡан, Таҙ шулай эшләгән дә.\nАгаһын туҡмап-туҡмап үлтергән дә еңгәһе белән тора башлаған.\nТаҙ малай (әкиәт) [Электронный документ] // Фольклорный архив Башкирского государственного университета: электронное научное издание / под ред. Б. В. Орехова, А. А. Галлямова. [20112018]. Дата обновления: 11.02.2014. URL: http://lcph.bashedu.ru/editions/efolk.php?go=folk_id.261&w=%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD (дата обращения: 23.09.2018).


94(2011) » "Йәшлек" гәзите\nГазета "Йәшлек" » Облако тегов » 94(2011)\nИң төп мәсьәлә - торлаҡ\nНовости / Башҡортостан // 3-12-2011, 11:19\nБашҡортостан Президенты Хакимиәтендә республика башлығының эштәр идарасыһы Андрей Трухан халыҡты ҡабул итте. Был юлы мөрәжәғәт итеүсе 16 кешенең унауһында торлаҡ тураһында проблема ине. Әлегеләй ҡабул итеүҙәргә, башлыса, инвалидтар килә. Улар, сиратһыҙ торлаҡҡа хоҡуҡлы булһа ла, йә законды белмәй, йә башҡа билдәһеҙ сәбәптәр арҡаһында оҙаҡ йылдар көтөргә мәжбүр....\nКүп балалы 2222 ғаилә бушлай ер алған\nНовости // 3-12-2011, 11:18\nБашҡортостанда өс һәм унан да күберәк бала тәрбиәләүсе 33 меңдән ашыу ғаилә йәшәй. 14 мең ғаиләлә инвалид бала үҫә. Үрҙәге һандан 3 мең тирәһе ғаилә торлаҡ шарттарын яҡшыртыуға мохтаж.\nБР Ер һәм мөлкәт мөнәсәбәттәре министрлығынан белдереүҙәренсә, ноябрь башына 4093 ғаилә муниципалитеттар хакимиәттәренә торлаҡ буйынса ярҙам итеүҙәрен һорап ғариза яҙған.\n2222 күп балалы ғаиләгә бушлай ер участкалары бирелгән. БР Хөкүмәте был юҫыҡта тейешле ҡарар ҙа ҡабул иткәйне....\nНовости / Башҡортостан // 3-12-2011, 11:17\nӨфөнөң «Аҡбуҙат» ипподромында «Һиндостан хазинаһы» тип аталған күргәҙмә асылды. Унда туҡылған келәмдәр, ынйынан эшләнгән биҙәүестәр, тәбиғи материалдан төрлө әйберҙәр, мебель тәҡдим ителә. Һәр кем ҡәһүәнең айырым сорттарынан, Көнсығыш илдәренең тәм-томдарынан ауыҙ итә ала....


Күңелеңә ятҡанын, ҡулыңдан килгәнен һайла » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Күңелеңә ятҡанын, ҡулыңдан килгәнен һайла\nКүңелеңә ятҡанын, ҡулыңдан килгәнен һайла 15.01.2019 // Йәмғиәт\nҒаилә, хеҙмәт һәм халыҡты социаль яҡлау министрлығы яуаплылығындағы мөһим йүнәлештәрҙең береһе – халыҡты эш менән тәьмин итеүгә булышлыҡ итеү. Эш эҙләгән граждандарға халыҡ мәшғүллеге үҙәктәрендә ярҙам ҡулы һуҙалар. Бөтә хеҙмәттәр ҙә бушлай күрһәтелә. Йәнә министрлыҡ порталында эш эҙләүселәр, үҙәккә мөрәжәғәт итеп тормайынса, үҙҙәренә кәрәкле һөнәрҙәрҙе һайлай ала.\nӘлеге көндә республика банкында 40 664 эш урыны бар. Яңы йылдың 10 ғинуарына вакансиялар банкы тағы яңыртылған. Хатта торлаҡ менән тәьмин итеү шарты менән эшкә алыусылар ҙа бар. Мәҫәлән, бөгөндән Әлшәй районына агроном, инженер-механик, энергетик (эш хаҡы 17 мең һум), Мәсетле районына малсы, тракторсы (12 837 һум), техник (16 мең һум), Өфө ҡалаһы һәм ра-йонына водитель (30 мең һум), тракторсы (28 500 һум), эшсе (25-30 мең һум) талап ителә.\nИнвалидтар өсөн дә вакансиялар бар. Мәҫәлән, Бүздәк районына – уҡытыусы, Кушнаренко гимназияһына – лаборант, өҫтәмә белем биреү педагогы, Бәләбәй ҡасабаһына – производство биналарын йыйыштырыусы, Октябрьский ҡалаһына келәт мөдире, инженер-конструктор, инженер-технолог бөгөндән кәрәк.\nЭш хаҡы 30 мең һумдан артығыраҡ тәшкил иткән хеҙмәт урындары ла етерлек. Стәрлетамаҡтағы “Межрайкоммунводоканал” предприятиеһына сәнәғәт һәм торлаҡ төҙөлөшөндә проект-смета эше буйынса биш йыллыҡ эш тәжрибәһе булған инженер, “РЕСО-МЕД” страховкалау медицина компанияһына тәжрибәле табип-эксперт, Салауаттағы проект институтының монтаж-технология бүлегенә тәжрибәле инженер (инвалидтар өсөн квота), Мәсетле районындағы “СоюзИТ” предприятиеһына программалаусы талап ителә. Ә бына Шишмәләге “Башкир-агроинвест” яуаплылығы сикләнгән йәмғиәте орлоҡсолоҡ буйынса агроном эҙләй. Эш хаҡы яҡшы – 70 мең һум.\nБөтә буш хеҙмәт урындары хаҡында Башҡортостан Ғаилә, хеҙмәт һәм халыҡты социаль яҡлау министрлығы порталында таныша алаһығыҙ.\nӘйткәндәй, яңы йылдың 10 ғинуарында Өфөлә тәүге вакансиялар йәрминкәһе булып үтте. Сарала эш эҙләгән 365 кеше ҡатнашты. Уларға 22 предприятиела 299 вакантлы урын тәҡдим ителде. Һөҙөмтәлә 139 кеше эшкә саҡырыу алды.\nКиләһе вакансиялар йәрминкәһендә эш урындарын күмәртәләп һәм ваҡлап һатҡан сауҙа предприятиелары тәҡдим итәсәк. Йәмәғәт туҡланыуы ойошмалары, ресторандар ҙа ситтә ҡалмаясаҡ. Йәрминкә 17 ғинуарҙа баш ҡаланың Ибраһимов бульварындағы 47/1-се йорттағы Халыҡ мәшғүллеге үҙәгендә сәғәт 10-дан 12-гә тиклем дауам итәсәк.


Электрон музыка — версиялар араһындағы айырма — Башҡорт Википедияһы\nЭлектрон музыка — версиялар араһындағы айырма\nЭлектрон музыка (үҙгәртергә)\n07:14, 23 октябрь 2015 версияһы\n44 байт өҫтәлгән , 5 лет назад\n07:01, 23 октябрь 2015 версияһы (төҙәтеү)\n("Электронная музыка" битен тәржемә итеп төҙөлгән)\n07:14, 23 октябрь 2015 версияһы (төҙәтеү) (кире алырға)\n'''Электро́н му́зыка''' ([[Немец теле|нем.]] ''Elektronische Musik'', [[Инглиз теле|ингл]]. ябай һөйләү телендә «электроника») — киң музыкаль жанр, электрон музыкаль инструменттар һәм технологиялар (ғәҙәттә компьютерҙағы махсус программалар менән) ярҙамында яҙылған музыка . Тәүге электрон инструменттар 20 быуаттың башында барлыҡҡа килеүенә ҡарамаҫтан, электрон музыка үҙ аллы жанр булараҡ 20 быуаттың икенсе яртыһында ғына нығына.\nЭлектрон музыка электрон технологиялар һәм электромеханик музыкаль инструменттар ҡулланғанда барлыҡҡа килгән тауыштан тора[//ru.wikipedia.org/wiki/Электромеханические_музыкальные_инструменты]. Электромеханик музыкаль инструменттар эсенә телармониум, Хаммонд органы, электрогитара инә. Таҙа электрон тауышты терменвокс, синтезатор һәм [[компьютер]] кеүек инструменттар ярҙамында сығаралар.\nЭлектромеханик музыкаль инструменттар эсенә телармониум, Хаммонд органы, электрогитара инә. Таҙа электрон тауышты терменвокс, синтезатор һәм [[компьютер]] кеүек инструменттар ярҙамында сығаралар.\nЭлектрон музыка тәүҙә көнбайыш академик музыкаһына бәйле була, әммә был хәл 1960-сы йылдарҙа, осһоҙ электрон синтезаторҙар килеп сыҡҡас, үҙгәрә. Синтезаторҙарҙың хаҡы урта кимәлгә еткәс, ябай халыҡҡа ла һатып алырға мөмкинселеге тыуа. Киң танылған музыканың образын үҙгәртә — синтезаторҙарҙы күп рок- һәм поп-артистар ҡуллана башлай. Ошо ваҡыттан алып электрон музыка танылған мәҙәниәттең ғәҙәти өлөшө булып китә. Бөгөн электрон музыка үҙ эсенә төрлө стилдәге музыка төрҙәрен ала.\nЭлектрон музыка тәүҙә көнбайыш академик музыкаһына бәйле була, әммә был хәл 1960-сы йылдарҙа, осһоҙ электрон синтезаторҙар килеп сыҡҡас, үҙгәрә.\nСинтезаторҙарҙың хаҡы урта кимәлгә еткәс, ябай халыҡҡа ла һатып алырға мөмкинселеге тыу, киң танылған музыканың образын үҙгәртә — синтезаторҙарҙы күп рок- һәм поп-артистар ҡуллана башлай.\nОшо ваҡыттан алып электрон музыка танылған мәҙәниәттең ғәҙәти өлөшө булып китә. Бөгөн электрон музыка үҙ эсенә төрлө стилдәге музыка төрҙәрен ала.\n== Барлыҡҡа килеүе ==\n1857 йылда француз нәшерсеһе һәм китап һатыусы Эдуар Леон Скотт де Мартенвиль яңы ҡоролма — фоноавтографҡа — патент ала. Фоноавтограф беренсе тауыш яҙыусы аппарат, әммә йырлата алмай.\n1878 йылда [[Америка Ҡушма Штаттары|Америка]] уйлап табыусыһы [[Эдисон Томас Алва|Томас А. ]][[Эдисон Томас Алва|Эдисон]] фонографҡа патент ала. Эдисондың фонографы, Скоттың фоноафтографы кеүек үк, тауышты яҙыу өсөн цилиндрҙар ҡуллана, тик унан айырмалы рәүештә, тауышты яҙыу ғына түгел, тыңлау мөмкинлеге бар.\n1887 йылда Америка уйлап табыусыһы Эмиль Берлинер диск фонографын донъяға күрһәтә.\n1906 йылда Америка уйлап табыусыһы Ли де Форест электрон музыка үҫешенә ҙур йоғонто яһаған триод лампа көсәйткесен (аудион) уйлап таба. Ул, эсендә термокатодлы быяла көпшәле беренсе электрон лампа, электр сигналдарҙы сығара һәм көсәйтә ала. Электрон лампаны уйлап табыу радиотапшырыуҙар һәм электрон һанау процесстарына юл аса.\nЭлектрон музыка барлыҡҡа килеүҙән алда уҡ, композиторҙарҙың музыка яҙғанда, яңы технологияларҙы ҡулланыу теләге була.\nМеханик, электрон эстәлекле бер нисә инструмент барлыҡҡа килә. Улар камилыраҡ электрон инструменттарҙың үҫешенә юл һала.\n1898— 1912 йылдарҙа Америка эҙләп табыусыһы Тадеуш Кахилл телармониум (ингл. Telharmonium) исемле электромеханик инструмент өҫтәндә эшләй. Әммә был инструментты ҙурлығы өсөн ҡабул итмәйҙәр: 1906 йылғы версияһы 200 тонғатоннаға тарта, 18 кв. метрлыҡ майҙанды ала.\nБеренсе электрон инструмент тип терменвокс иҫәпләнә. Терменвоксты урыҫ уйлап табыусыһы [[Лев Термен]] 1919—1920 йылда уйлап сығара. Был инструментта тауыш электр магнитлы ҡырҙа ике металлы антеннала ҡул хәрәкәте ярҙамындахәрәкәтенән килеп сыға.\nБеренсе электрон инструменттар рәтенә [[Николай Обухов]] 1926 йылда уйлап тапҡан тауыш тәреһе ([[Француз теле|фр.]] ''Croix Sonore''), һәм 1919-1928 йылдарҙа [[Морис Мортено]] тарафынан уйлап табылған Мартено тулҡындары инә. Мартено тулҡындарын ҡулланыуҙың төп миҫалы булып Оливье Мессиандың Турангалила-симфония һ.б. уның әҫәрҙәре булып тора. Мартено тулҡындары инструментын музыка яҙыуҙа шулай башҡа композиторҙар, мәҫәлән, Андре Жоливе ҡуллана.\n=== XXI быуат ===\n[[Файл:DaftAlive.jpeg|thumb|Daft Punk төркөмө]]\n[[XXI быуат|XXI быуаттың башы]] электрон музыка өсөн күп төрлөлөк аша берҙәмлеккә ынтылыу менән бәйле. Таҙа стилдәр тик теорияла ғына ҡала. Тормошта һәр әҫәр тиерлек күп музыка төрҙәре элементтарында төҙөлә, альбомдарҙы тасуирлау өсөн күп составлы билдәмәләр ҡулланырға мәжбүр булалармәжбүрҙәр. 1970-1980 йылдарҙағы билдәле композицияларға техно-ремикстар төҙөү эше әүҙем бара. Ундай эшкәртелеүгә Жарра, Space, Вангелиса, Tangerine Dream музыкаһы дусар була. \nУндай эшкәртелеүгә Жарра, Space, Вангелиса, Tangerine Dream музыкаһы дусар була. \nhttps://ba.wikipedia.org/wiki/Махсус:Сравнение_версий/536021 ҡабул ителгән


Янғын һөҙөмтәһендә торлаҡһыҙ ҡалған ғаиләгә ярҙам кәрәк - Bash.News\nЯнғын һөҙөмтәһендә торлаҡһыҙ ҡалған ғаиләгә ярҙам кәрәк https://bash.news/news/97432_yanyn_mtend_torlay_alan_ailg_yaram_krk/?lang=bash\n30 май 2019, 22:59\nБөгөн иртән Өфөнөң Урта Республика урамында сыҡҡан янғын һөҙөмтәһендә торлаҡһыҙ ҡалған ике ғаиләгә матди ярҙам талап иелә. Алдараҡ хәбәр ителеүенсә, уртаҡ ихатала урынлашҡан йорттарҙың береһендә ике балалы йәш ғаилә, икенсеһендә уларҙың ата-әсәһе йәшәгән булған. Янғын сыҡҡан мәлдә йорт эсендә өсөнсө балаға ауырлы ҡатын менән уның алты йәшлек ҡыҙы ғына була.\nҒаилә ағзалары йорт эсенән бер ҡат кейем-һалымын ғына алып сығып өлгөрә, документтар һәм барлыҡ кәрәк-яраҡтар ут эсендә ҡала. Янғын һүндереүгә 24 хеҙмәткәр, 8 берәмек техника, шулай уҡ "Цветы Башкирии" ҡасабаһындағы часть вәкилдәре, медиктар һәм полиция бригадалары, газ һәм электр селтәрҙәре хеҙмәттәре йәлеп ителгән.\nУт ялҡыны бер сәғәт эсендә һүндерелә, уның артабан таралыуына юл ҡуймау өсөн саралар күрелә, осраҡ сәбәптәре асыҡлана. Ике ғаиләне лә ваҡытлыса торлаҡ менән тәьмин итеү мәсьәләһе ҡарала. Бер нәмәһеҙ ҡалһалар ҙа, ғаилә ағзалары иҫән булыуҙарына шатлана. Нуримановтар ғаиләһенә ярҙам итергә теләүәселәр экрандағы телефон номеры һәм банк иҫәбе буйынса аҡса күсерә ала. Шулай уҡ ҡатын-ҡыҙҙар, ирҙәр һәм балалар өсөн кейемдәр ҙә ҡабул ителә.\nБелешмәләр өсөн телефон: 8-917-406-05-72\nКарта номеры: 4250 6810 1620 0000 6249\nЯман шешкә ҡаршы көрәшергә ярҙам кәрәк!\n23:37, 29 ғин\nБлаговещен ҡалаһында йәшәүсе Оксана Дәүләтованың өс сабыйы церебраль фалиж менән тыуған\n23:16, 18 ноя\nӨфө районы Жуков ауылында йәшәүсе Сафия Ишмөхәмәтоваға ярҙам кәрәк\n00:52, 02 май\n16 йәшлек Максим Смага мәрхәмәтле кешеләрҙән ярҙамына мохтаж\n23:28, 24 окт


Ир егеттең аҫылы – ил эшендә танылыр » Табын\nБер мәл автобус эсе гөж килеп ала. Таныш-белештәр осраша, күрешә, һөйләшә. Кемдер тын ғына тәҙрәнән тирә-йүнде күҙәтә, урман-болондар, яландар киңлеге күңелгә ләззәт бирә. Автобус ауыл урамдары аша үткәндә йорттарҙың күркәмлегенә, урамдарҙың төҙөклөгөнә ҡарап һоҡланаһың. Элек йә ат, йә йөк машиналары менән соҡор-саҡырлы юлдарҙан йөрөгәндә ташландыҡ тип әйтерлек ауылдар күҙгә ташланһа, хәҙер бөтөнләй икенсе күренеш. Күркәм ауылдарҙы күреп күңел нурлана. Автобуста барғанда һүҙ эйәрә һүҙ сығып ҡына тора:\n- Ҡарағыҙ әле, Ерек, Яугилде ауылдары күҙгә күренеп үҙгәрҙе бит, йәйғор төҫөндәй балҡып ултыралар, - тип һоҡланып үтеүселәр осрай.\n- Беләһегеҙме, Яугилде ауылында бөтә республикаға билдәле шәхес Ниязбай Сәлимов тыуған бит. Тыуған ауылым, туған халҡым тип янып йәшәгән ир-уҙаман ауылын матурлатыуға үҙ өлөшөн индерә, - тип ҡеүәтләүселәр күбәйгәндән-күбәйә.\nхуплап тороу ҙа кәрәк, - тип мин дә һүҙгә ҡушылам.\nЫсынлап та, яҡташыбыҙ Ниязбай Булатбай улы тураһында уның эшлекле сифаттарын барлаған бик күп һүҙҙәр килтерергә була. Дөрөҫөн генә әйткәндә, уның менән яҡындан ғына таныш та түгелмен. Ә бына милләтебеҙгә хеҙмәт иткән эштәрен һис шикһеҙ баһалап, ихтирамыбыҙҙы белдереп, ошондай яҡташыбыҙ менән ғорурланмай, маҡтанмай ҙа булмай. Уның етәкселегендә ауылдаштарын әүҙемләштереп, дәртләндереп, бик аҙ ғына ваҡыт эсендә ауылын төҙөкләндереүгә, тәртипкә килтереүгә иҫ киткес ҙур эштәр башҡарылды: йорт-ҡура тирәләре төҙөкләндерелде, матурлап буялды, сүп-сарҙан таҙартылды, яңы мәсет бинаһы ҡалҡып сыҡты.\nНиязбай Булатбай улы ниндәй генә вазифала эшләһә лә, һәр саҡ милләтен туплап, юл күрһәтеп, матур киләсәк тормош өсөн көс һалыусы шәхестәребеҙҙең береһе. Йырҙа йырланғанса: ”Һары һандуғас микән, ҡара ҡарлуғас микән уны үҫтергән әсәһе?” Улдарын ысын халыҡ улы итеп үҫтергән Нәфисә Мос-тафа ҡыҙын яҡындан күреп белмәһәм дә, уға шул тиклем рәхмәтлемен. Ҡыҙғанысҡа ҡаршы, ул күптән гүр эйәһе инде. Халҡыбыҙға Кәрим Булат кеүек шағирҙы, Ниязбай Булатбай улы кеүек оло шәхесте тыуҙырған әсә – Нәфисә Мостафа ҡыҙына һәйкәл ҡуйырлыҡ.\nТормошобоҙҙо матбуғат баҫмаларынан тыш күҙ алдына ла килтереп булмай. Ә бит шул гәзиттәрҙе булдырыу өсөн күпме тырышлыҡ, ныҡышмалылыҡ, ауыр хеҙмәт ята. Халыҡҡа хеҙмәт итеү күпме эҙләнеүҙәр, яңылыҡҡа ынтылыуҙар аша килә. Һәр кем яратып уҡыған "Табын” гәзитен саф башҡорт телендә үҙ аллы баҫма итеп сығарыу өсөн Ниязбай Сәлимов ҙур тырышлыҡ һалды һәм ошо гәзиттең тәүге мөхәррире булды. Унан алда ул "Звезда" ("Йондоҙ”) гәзитенең мөхәррире булып та эшләп алды. Башҡортостанда саф башҡорт телендә "Йәшлек” республика гәзитен булдырыуға ла күп көс һалды һәм был гәзиттә лә мөхәррир булып эшләне. Был баҫманың тиражын арттырыуға, уның уҡымлылығын күтәреүгә тос өлөш индерҙе. Бөгөн иһә ул республикабыҙҙың төп баҫмаһы булған "Башҡортостан” гәзитенең баш мөхәррире. "Башҡортостан” гәзите – ул халыҡты бер бөтөн итеп туплап тороусы баҫма ла. Төрлө конкурстар, мәҙәни саралар ойоштороп, гәзит уҡыусыларҙы әүҙемләштереп ҙур эш башҡара. Н.Сәлимов үҙе лә ижад кешеһе. Тыуған яғына, халҡына булған һөйөү хистәре уның йөрәгенән шиғыр, йыр булып урғылып сыға. Яҡташтарыбыҙ араһында ул үҙенсәлекле шәхес. Интеллектуаль һәләтлелеге, мәҙәнилеге, уҡымышлы булыуы менән дә айырылып тора. Башҡортостан Республикаһы Президенты аппаратында эшләгән йылдарында ла вазифаһы менән маһайманы, кешелекле, кеселекле булып ҡала белде.Кешелектең иң гүзәл сифаттарына эйә булған бик күркәм холоҡло шәхес ул. Мең мәшәҡәте булыуға ҡарамаҫтан, республикабыҙҙың киләсәген хәстәрләү өҫтөндә лә эш алып бара. Тормош иптәше, районыбыҙҙың тағы ла бер күренекле шәхесеГөлнур Ноғоман ҡыҙы менән берлектә туған мәктәбендә уҡыусылар менән осрашыуҙар үткәреп, яҡшы уҡыусыларҙы дәртләндереп, улар өсөн үҙ ғаилә премияларын булдырған кешеләр бит Сәлимовтар.\nКүренекле яҡташым Ниязбай Булатбай улын мин мәңге йәшел, меңәр йылдар йәшәгән ғорур ҡарағай ағасына оҡшатам. Ҡараштарын алға төбәгән ап-асыҡ йөҙ, бер кем алдында тегеләй-былай бөгөлмәгән төҙ кәүҙә, тура һүҙ, асыҡ күңел уның булмышы. Артабан да яҡташыма дөрөҫлөк һәм тоғролоҡ менән һуғарылған йөҙөнөң нурлы балҡышының, уйҙары яҡтылығының республика халҡына төшөп тороуын теләйем.


Киҙеү миҙгеле менән короновирус | ГТРК «Башкортостан» — Новости Уфы и РБ\n21 октября 2020 — 12:33 ГТРК «Башкортостан»\nПандемияның ҡатмарлы осоро. Ашығыс медицина ярҙамы белгестәре тәүлек әйләнәһенә һаҡта. Бер бригадаға ғына 30-ға яҡын саҡырыу тура килә. Ашығыс медицина ярҙамы подстанцияһында фельдшерҙың эш көнө медикаменттарҙы тикшереү менән башлана. Артабан тәүлек әйләнәһенә бер пациенттың өйөнән икенсеһенә ашығыс ҡына барып етергә кәрәк. Бер бригада тәүлегенә 20-нән ашыу пациентҡа ашығыс медицина ярҙамын күрһәтә, һәр береһенә регламент буйынса юл менән бергә иҫәпләгәндә 40 минут, ҡайһы осраҡтарҙа күберәк ваҡыт та талап ителә. Ял көндәрендә иһә ашығыс ярҙам подстанцияһына шылтыратыуҙар икеләтә арта. Һәр кеше үҙ хәлен кисектергеһеҙ, тип иҫәпләй. Эш, өй, шулай уҡ магазинға аҙыҡ-түлек артынан барыу… Табиптар өҫтәмә рәүештә төрлө урындарға йөрөүҙө кисектерергә тәҡдим итә. Санитар нормаларҙы ҡәтғиләштереү һәм үтәү хаҡында республика Хөкүмәте кәңәшмәһендә иң беренсе мәсъәләлрҙең береһе булып ҡарала. Радий Хәбиров республика дәүләт учреждениеларында битлек режимын, социаль дистанцияны һәм гигиенаны теүәл үтәүҙе талап итте. Байтаҡ компаниялар дистанцион эшкә күсә. Офистар буш, әммә эш дауам итә. Андрей Мороз менеджер булып эшләй һәм өйҙән эшләү күпкә уңайлыраҡ булып сыҡты, ти ул. Белгес үҙ эше буйынса күберәк яңы клиенттар тапҡан. Рәсәй Башҡортостан телеканалы ла ике төркөмгә бүленеп эшләй. Төркөмдәргә бүленгән хеҙмәткәрҙәр үҙ ара күрешмәй. Шулай уҡ тапшырыуҙарҙың да үҙенсәлектәре бар. Студияла алып барыусы ҡунаҡтар менән интернет йәиһә телефон аша аралаша. Битлек режимын шулай уҡ йәмәғәт транспорттарында ла ҡәтғи үтәү талап ителә. Тәртип боҙоусылар 1 меңдән 200 меңгә тиклем штраф түләргә тейеш буласаҡ. Водитель битлек кеймәгән пассажирҙы автобусҡа ултыртмаҫҡа хоҡуҡлы.


ҠАНИФА ЮЛЫ » Новости Уфы, главные новости Башкортостана / Bash-Portal.Ru\nДанлыҡлы Ҡанифа юлы Йылайыр районы Байғужа ауылы яғынан Хәйбулла районына Михайловка ауылы эргәһенән килеп инә, Ивановка, Атингән ауылдары янынан үтеп Ырымбур өлкәһенең Шөкәрә, Сембер ауылдары янынан Орск ҡалаһына табан юл ала. Юл Таналыҡ һәм Һаҡмар йылғалары уртаһындағы һырт (хребет) буйлап иң бейек ерҙәрҙән үтә. Ҡанифа юлы буйлап барһаң, тирә-яҡ бик алыҫ-алыҫтарға тиклем, 100-әр километрҙарға күренә. Мәҫәлән, Ивановка эргәһендәге Ҡанифа юлына баҫһаң, ҡышҡы кистәрҙә Аҡъяр, Атингән, Федоровка, Әбүбәкер, Яковлевка, яланда ятҡан башҡа ауылдарҙың уттарын күрергә була. Көндөҙ Хәйбулланың икенсе сигендә ятҡан Турат, Сәғит тауҙары, бөтө тирә-яҡ ус төбөндәгеләй. Юл буйында убалар күп кенә. Мәҫәлән, Михайловка, Ивановка, Байғусҡар, һәм башҡа ауылдар янында. Үкенескә ҡаршы, уларҙың күптәре юҡҡа сыға бара. Беренсе нәүбәттә, был тарихи юл боронғо башҡорттарға йәйләүҙән ҡышлауға күсенеп йөрөүҙә хеҙмәт иткәндер. Башҡорттар көтөүлектәрҙе алмаштырыу маҡсатында Урал тауҙарынан Арал диңгеҙенә тиклем күсенеп йөрөгәндәр (исемдәренең яңғырашы ла оҡшаш).\nБыл хәл «Ҡуҙыйкүрпәс менән Маянһылыу» эпосында асыҡ күренә. Һис юғы, был арауыҡтағы халыҡтар бик тығыҙ аралашып йәшәгәндәр. Башҡорттар Урал тауҙарында, Һаҡмар буйҙарында ҡышлап, йәйләр өсөн бик алыҫтарға күсенгән. Мәҫәлән, Үҫәргәндең бер улы Таймаҫ. Уның ете улы булған: Шишәй, Бишәй, Аҫҡаҡ, Ҡунаҡ (бүре), Абанды (Абаҙы), Сураш-бей, Ҡыҙрас-бей. («Быуаттар һәм быуындар», Р.Г.Насиров, 35-се бит).\nШишәйҙең ерҙәре Йылайыр һәм Һаҡмар йылғаларынан Яйыҡ йылғаһының Уртазым ҡәлғәһенә тиклем булған. Бишәй менән Аҫҡаҡ Йылайыр һәм Ҡаҫмарт йылғаларынан Яйыҡ йылғаһындағы Орлов һәм Таналыҡ ҡәлғәләренә тиклемге ерҙәрҙе биләгәндәр. Ҡунаҡ менән Апандының ерҙәре Ҡаҫмарт һәм Һаҡмар йылғаларынан Яйыҡ йылғаһындағы Таналыҡ һәм Тирәкле ҡәлғәләренә тиклем булған. Сураш менән Ҡыҙрас Һүрәм һәм Ҡаҫмарт йылғаларынан Яйыҡ йылғаһындағы Орск һәм Илек ҡәлғәләренә тиклемге ерҙәрҙә йәшәгәндәр (66-сы бит). Таймаҫ улдарына Урал йылғаһынан Эйек йылғаһына тиклемге араны бүлеп биргән, һәм улар бер-береһенең ерҙәренә теймәгәндәр, үҙ ерҙәрендә көтөүҙәрен йәй буйы 100-әр саҡрымдарға күсереп алып йөрөгәндәр. Төп тирмә торған ауылдар ер үк исем менән аталып йөрөтөлгәндәр. Таймаҫтың дүртенсе улы Ҡунаҡтың (Бүре) ерҙәре Ғәлекәй (Йылайыр районы), Хәйбулла районы ауылдары Аҡъюл, Сик, Вәзәм, Әбеш, Бүре (Һаҡмар бүреһе), Арыҫланғол, Ырымбур өлкәһе ауылдары Башбүре, Урта бүре (Ҡатралы), Имәнтамаҡ, Ҡороюл, Тирәкле һәм башҡа ике тиҫтәнән ашыу Һаҡмар, Ҡаҫмарт, Эйек, Яйыҡ йылғалары буйындағы ауылдарҙы биләгән (35-се бит). Аҫҡаҡ һәм уның улдары йәшәгән ауылдар: Хәйбулла районындағы Утарбай, Ултыраҡ, Нурмөхәмәт, Бикбау, Ботороз (был ауылдар хәҙер юҡ инде), Ырыҫбай, Ивановка, Аҡташ, Ырымбур өлкәһендәге Бикбау, Үтәғол ауылдары һәм Гөбөрлө йылғаһы буйы ерҙәре, Ейәнсура районы Бикбау һәм башҡа ауылдар. Был ерҙәр Иван IV тарафынан Ярлыҡау грамотаһы менән нығытылған булған. Шулай итеп, Таналыҡ һәм Һаҡмар йылғаларының аҫҡы өлөшөндәге Ҡанифа юлы Үҫәргән ырыуы тоҡомдары ерҙәре эсендә уртаҡ юл булған тип фаразлайым. Башҡорттарҙың Үҫәргән, Ҡыпсаҡ, Бөрйән, Түңгәүер, Тамъян ырыуҙыры бер-береһе менән аралашыу өсөн, ошо данлыҡлы Ҡанифа юлын ҡулланғандыр. Был юлдың Хәйбулла, Бөрйән, Баймаҡ, Әбйәлил райондары аша үтеүе лә юҡҡа түгел.\nАлтын Урҙа тарҡалып ханлыҡтарға бүленгәндән һуң, ошо ерҙәр Нуғай, Себер, Ҡазан (ҡала), Әстрәхән ханлыҡтары уртаһында ҡалғас, Нуғай юлы исеме менән аталған. Ошо ханлыҡтар был юлды Нуғайҙар менән аралашыу өсөн файҙаланғандар. 18-се быуатта башҡорттар йәшәгән ерҙәрҙе дүрт юлға бүлеп йөрөткөндәр: Ҡаҙан юлы, Уса юлы, Себер юлы, Нуғай юлы (46). Рәсәйҙең дүрт тарафына хәҙерге Башҡортостан территорияһынан дүрт ҙур юл үткән. Был юл буйлап бик күп яуҙар үткән. 1739-сы йылдарҙа Ҡараһаҡал яуы ошо ерҙәрҙә барған. Ошо яуҙан һуң был яҡтарҙа Исәт почта тракты тәртипкә килтерелгән, стандары билдәләнгән (32). Ивановка һәм Михайловка ауылдары араһында Ҡанифа юлынан юл айырылып, Ҡараян (был ауыл хәҙер юҡ) ауылы эргәһендә Һаҡмарҙы аша сығып, Урал һырттарының арғы яғына тартыла. Алдар батырҙы ошо юлдан Ҡазан төрмәһенә алып киткәндәр. Ҡараян янында Алдар батыр мәмерйәһе лә бар (30-сы бит). Крәҫтиән-азатлыҡ һуғышында Пугачевҡа Нуғай юлы Үҫәргән волосынан старшина Һабыр Ҡотлонбәков (1200 һуғышсы менән), Бикбау Сөйөшов, Ҡыуат Асаинов, йөҙ башы Юлдыбай, Төркмән Йәнсәйетов һәм башҡа бик күптәр ҡушылған (43-сө бит). Халыҡтың асыуы шул тиклем көслө булған. Яҡындағы Зилаир, Уртазым, Таналыҡ, Гөбөрлө, Верхнеяицк, Ҡыҙыл ҡәлғәләре, Преображенск, Ҡана заводтары драгундпры һәм һалдаттары баш күтәреүселәргә ҙур ҡаршылыҡ күрһәтә алмаған. 1755 йылдарҙа Батырша яуы ла Талҡаҫ күле тирәһендә башланып, Үҫәргән. Түңгәүер, Бошман-Ҡыпсаҡ ерҙәре буйлап, Нуғай юлынан үткән (31). XVIII-XIX быуаттарҙа алдау юлы менән рус колонизаторҙары башҡорт ерҙәрен күпләп тартып ала башлағандар. Шул ваҡытта ошо тирәлә күп рус ауылдары барлыҡҡа килгән: Сембер, Шөкәрә, Петровка, Федосеевка, Казанка, Поповка, Писаревка, Переволачан-Лапшин, Самарск, Михайловка, Федоровка, Яковлевка, Анновка, Васильевка, Сидоровка, һ.б. Башҡортостан Рус дәүләтенә ҡушылғас, башҡорттарҙы 20 йәштән 45-50 йәшкә тиклем оҙайлы ваҡыттарға көньяҡ-көнсығыш сикте һаҡлау хеҙмәтенә йәлеп иткәндәр.\nТроицктан Орск ҡәлғәһенә тиклемге 1239 саҡрым хәрби һыҙыҡты һаҡлағандар. Орск, Ырымбур ҡәлғәләрен төҙөүҙә лә төп көс башҡорттарға төшкән, урмандан ағас ташығандар, йылға буйлап ағыҙғандар. Был юл буйлап сик һағы хеҙмәтенә йөрөгәндәр. Шулай итеп, Көньяҡ Уралда халыҡта Ҡанифа тип исемләнгән юл төп юл булған, тигән һығымта яһарға мөмкин. Башҡортостан Рәсәй составына ингәс, Рәсәй күп кенә ҡәлғәләр төҙөй башлай: Өфө, Орск, Ырымбур, Верхнеуральск (Верхнеяицк), Йылайыр.һ.б.. Урал тауҙары буйлап заводтар төҙөлә: Преображенск, Кананикольск, Белорет, Һатҡы, Ҡатау, Әүжән, Тирлән, Мейәс, Златоуст һ.б. Был ҡәлғә-ҡалалар, заводтар араһында йәйен-ҡышын йөрөү өсөн, Урал йылғаһының көнсығыш яғынан Себер магистралы тимер юлын һалынғанға тиклем, Ҡанифа (Ҡуңыр буға) юлы төп юл булып хеҙмәт иткәндер. Бер үк ваҡытта ул почта тракты вазифаһын да үтәй. Был тракт Верхнеуральск ҡәлғәһенән Һаҡмар һәм Таналыҡ йылғалары уртаһындағы һырт буйлап килә, артабан икегә айырыла. Береһе Орск ҡалаһына, икенсеһе Һаҡмар һәм Урал йылғалары уртаһынан Ырымбурға тиклем бара.\nХәҙерге ваҡытта икенсе тармаҡ әһәмиәтен юғалтҡан, сөнки Ырымбурға һәр яҡлап трассалар төҙөлгән. Бына шул була инде данлыҡлы Ҡанифа юлы. Юлды бутамаҫ өсөн (сөнки ябай юлдар ҙа бик күп), Ҡанифа юлы буйына убалар яһауҙары бар. Борон күперҙәр аҙ саҡта ҙур һыу кисмәҫ өсөн уңайлы ла булған инде. Рус дәүләтенә ҡушылғас, трассалар һалмаҫ борон дәүләт эштәрен башҡарыу өсөн дә ҙур файҙа килтергән был юл. Ырымбур губернаһының Силәбе, Троицк, Верхнеуральск, Орск, Ырымбур ҡәлғәләрен тоташтырып, почта тракты хеҙмәтен дә үтәгән. Рәсәйҙең сик һыҙығында ятҡан ҡәлғәләргә хеҙмәткә йөрөү юлы ла булғандыр ул юл. 1886 йылғы Ырымбур губернияһы Орск өйәҙенең иҫке почта тракты стандары исемлегендә Ҡанифа юлы буйлап ятҡан ауылдар исемлеге бирелгән (167-се бит). Беҙҙең Хәйбулла районынан Аҡнаҙар, Урыҫбай, Аҡъюл, Ҡаҙырша, Утарбай, Ултраҡ, Бикбау, Йәнтеш, Аҡъяр, Турат, Әбүбәкер, Байғусҡар, Мәмбәт, Бурибай, Юлбарыҫ, Әҙел һәм башҡа ауылдар бар.\n[14 февраля 2018] | Просмотров: 1037 Опубликовал: admin Оцени статью!


Ҡыуаҡтарҙы эшкәртеү ваҡыты етте\n18 Март 2020, 22:55\nҠайнар һыу менән эшкәрткәндән һуң, ҡыуаҡта сәскәле бөрөләр һаны ла бермә-бер арта икәнен иҫегеҙҙән сығармағыҙ.\nЙылдан-йыл баҡсалағы уңышҡа һөжүм иткән ҡоротҡостар күбәйә. Уларға ҡаршы ҡулланылған инсектицидтар, фунгицидтар, пестицидтар исемлеге оҙоная, тик күпселек осраҡта ауырыуға ҡаршы тора алмай. Был йәһәттән баҡсасыларҙа ла ғәйеп бар: йә ваҡытында эшкәртмәйҙәр, йә мәлен тура килтерә алмайҙар.\nҠыуаҡлыҡтар һәм буласаҡ уңышҡа насар тәьҫире булмаған бер ысул тураһында һөйләп киткем килә. Бәлки, күптәрегеҙ уны ҡулланалыр ҙа - ҡыуаҡтарға, тәү сиратта ҡарағатҡа иртә яҙҙан эҫе һыу ҡойоу. Бик ябай тойолһа ла, был алым байтаҡ проблемаларҙы иҫкәртергә ярҙам итә. Тәү сиратта эҫе һыу ҡарағат бөрөһөндә ҡышлаған талпанды юҡ итә. Был талпан бөрөлә йәшенеп, яҙ етеү менән бөрө эсендәге япраҡты ашай һәм уңышҡа ҙур зыян килтерә.\nОнло ысыҡтың башланған мәлендә эҫе һыуҙың ярҙамы шаҡтай. Көн йылыныу менән был ауырыу шаша башлай, һәм саралар күрелмәгән осраҡа, йәй уртаһына ҡыуаҡты ҡоротоуы ихтимал. Был ауырыуға ҡарағат һәм крыжовник айырыуса тиҙ бирешә.\nЭҫе һыу ҡыуаҡтың тамырына зыян килтерер тип ҡурҡырға ярамай. Ҡайнар һыу менән эшкәрткәндән һуң, ҡыуаҡта сәскәле бөрөләр һаны ла бермә-бер арта икәнен иҫегеҙҙән сығармағыҙ.\nҠар иремәҫ борон еләктәрҙе лә эҫе һыу менә эшкәртергә була. Был осраҡта һыуҙың температураһы 50 – 60 градус самаһы булырға тейеш. Ә йәй дауамында еләкте 45 – 50 градус самаһындағы һыу менән эшкәртергә кәңәш итәбеҙ. Лайлалы ҡусҡар, төрлө беттәрҙән был ысул һәйбәт һаҡлай. Ә бына ҡыуаҡтарҙы эшкәрткәндә, һыу температураһы 60 – 70 градус самаһы булырға тейеш. 80 градустан юғарыраҡ булһа, һыу беттәрҙе генә түгел, бөрөләрҙе лә үлтерәсәк. Әйткәндәй, һыуға саҡ ҡына марганцовка өҫтәгәндә, тағы ла һәйбәтерәк буласаҡ. Тағы ла һыуҙы лейка аша ғына ҡойорға була. 8 – 10 литрлыҡ биҙрә ике ҡыуаҡҡа һәм 4-5 квадрат метрҙа ултырған еләккә етәсәк. Иң мөһиме был кәңәште ҡар ирегәнсегә тиклем ҡулланырға кәрәк.


Телһөйәр, илһөйәр, моңһөйәр, ҡыҫҡаһы, шәп балалар барыһы ла – “Йәйләү”ҙә » "Йәшлек" гәзите\nГазета "Йәшлек" » Новости » Мәғариф » Телһөйәр, илһөйәр, моңһөйәр, ҡыҫҡаһы, шәп балалар барыһы ла – “Йәйләү”ҙә\nБыйылғы “Йәйләү” – тарихи урында, Чехов исемендәге балалар шифаханаһында ойошторолған.\nБеләһегеҙҙер, яҙыусы Антон Чехов башҡорт ҡымыҙының файҙалы сифаттарын юғары баһалаған, хатта өйләнгәс тә туй сәйәхәтенә беҙҙең яҡтарға – Әлшәй районына килгән. Тап әлеге шифахана тарафтарына. Бөгөн был яҡ кешеләре Чехов тауы, Чехов эскәмйәһе, тип санаторий ҡаршыһындағы тауға төртөп күрһәтеп, ғорурлана. Яҙыусы “Сейә баҡсаһы” әҫәрен дә тап шунда яҙа башлаған, тигән мәғлүмәт бар.\nШифахана биләмәһенә ингәс тә һауа саф, тын алыуы иркен. Ылыҫ еҫе. Таҙа экологиянан тыш, бында балаларға ҡымыҙ һәм минераль һыу ҙа бар.\nЛагерь хужабикәһе Әлимә Салауатова үҙе Өфөнөң 94-се лицейында башҡорт теле һәм әҙәбиәтенән уҡыта. “Йәйләү”ҙә эшләү бәхете тейгәнгә ғорурлана ул. Әлбиттә, ҙур яуаплылыҡ икәнен дә яҡшы аңлай. Ни тиһәң дә, бында 80 мәктәп вәкиле, уҡыусыларҙың ябайҙары түгел, ә “ҡаймағы”.\n“Йәйләү”ҙекеләр беҙҙе күреп, тиҙ арала күләгәләге ыҡсым ғына майҙанға йыйылды. Юлдаштарым “Йәншишмә” гәзитенең баш мөхәррире Мирсәйет Юнысов һәм балалар яҙыусыһы Фәрзәнә Ғөбәйҙуллина ине. Осрашыу йәнле башланды. Фәрзәнә апай, кем ниндәй шиғыр белә, тип әйҙүкләүе булды, балалар дәррәү рәүештә ҡул күтәрҙе. Салауат Юлаев, Рәми Ғарипов, Рәшит Назаров, Рәйес Түләктең шиғырҙары менән бер рәттән, үҙҙәре яҙған шиғырҙар менән дә ҡыуандырҙылар. Хатта “Урал батыр”ҙы инглиз телендә ятлаусы ла булды. Ысынлап та лайыҡлы балалар ебәрелгән икән бында. Беҙгә концерт та әҙерләгәндәр. Аралашыуыбыҙ сәхнәнән ситтә, ҡап уртала ҡороп ултыртылған тирмә янында ла дауам итте. Тирмә эсендә – ырыуҙар хаҡында мәғлүмәт биреп, стена гәзите лә сығарып ҡуйғандар. Лагерҙа ял итеүселәр отрядтарға түгел, ә ырыуҙарға бүленгән. Ырыуҙарҙың ҡурайсылары ла бар. Малайҙарға Өфө дәүләт сәнғәт академияһы студенты Венер Сәйфетдинов дәрес бирә.\nБына был егет Санкт-Петербургтан, тип күрһәттеләр бер үҫмерҙе. Концертта шәп итеп йырлағайны ул. Питер егете нисек башҡортса белә икән, тип үҙенә өндәштем.\n– Өйҙә башҡортса һөйләшәбеҙ. Бәләкәйҙән. Һәр кеше үҙ телен белергә тейеш, туған телемде тағы ла нығыраҡ өйрәнгем килә, – тине Арыҫлан Иҙрисов. Ҡытай гимназияһында уҡый икән. Ҡытайса йырлап та күрһәтте.\nАлыҫ төбәктә йәшәүсе рухлы милләттәшебеҙ, йәмәғәт эшмәкәре Люциә Буканованың ейәне булып сыҡты Арыҫлан. Лайыҡлы өләсәйгә лайыҡлы ул булып үҫһен! Бына бит мәктәптә башҡорт телен уҡымаһа ла, Башҡортостан, Өфө, Салауат батыр менән һоҡланыусы телһөйәрҙәр ҙә була! Туған телгә һөйөү ғаиләлә тәрбиәләнә икәненә тағы бер дәлил.\nҠулыма бер һылыу шым ғына дәфтәр бите тотторҙо. Ял итеүе хаҡында тәьҫораттарын яҙған икән. Исемен уҡыным да, аптырап, үҙенә ҡараным. Маргарита Гейт Өфөнөң 52-се мәктәбендә белем ала.\nБашҡорт телен өйрәнеп, олимпиадаларҙа ҡатнашып, төрлө конкурста, конференцияла еңеп, “Йәйләү”гә килеүен, бындағы ялынан бик ҡәнәғәт икәнен хәбәр итә ул.\n“Башҡорт лагерында мин беренсе тапҡыр. Бында шул тиклем ҡыҙыҡ була икәнен күҙ алдыма ла килтерә алмағайным. Башҡорт тарихын, мәҙәниәтен күберәк белә башланым. Беҙ башҡортса йырҙар йырлайбыҙ, башҡортса һөйләшәбеҙ, шиғырҙар ятлайбыҙ, уйындар уйнайбыҙ. Ҡымыҙ эсеү, ҡурай моңон тыңлау бик оҡшай…” Башҡортса яҙған Маргарита. Башҡорт теленә ҡарата һөйөү уятҡан уҡытыусыһы Сәриә Хәбир ҡыҙына рәхмәт әйтергә лә онотмаған.\nЯңауыл ҡалаһынан Зөлфиә Закирйәнованың да әйткәндәре күңелгә хуш килде.\n– Башҡорт теленән, тыуған яҡты өйрәнеү, “Аҡмулла вариҫтары”, “Туҡай һүҙе – төрлө телдә” тигән, “Урал батыр” эпосы буйынса һынауҙарҙа еңеп сыҡтым. Үҙем татар булһам да, Башҡортостанда йәшәгәс, мотлаҡ башҡорт телен белергә кәрәк, тип уйлайым. Был ғәҙәти лагерь түгел, туған тел, тыуған яҡты яҡшы өйрәнеүселәр йыйылған.\nЗөлфиә минең менән таҙа башҡортса һөйләште. Ошонан һуң да башҡорт теле бөтә, башҡорт теле сит милләттәргә кәрәкмәй, тип әйтеп ҡараһындар!\n“Йәйләү”ҙә һәр райондан балалар барлығын әйткәйнем инде. Ҡыйғы районының Йосоп ауылынан Юрис Сәлихов менән һөйләшәм. Ул, олимпиадаларҙа еңеүенән тыш, башҡорт КВН-ында ла әүҙем ҡатнаша икән. Һуңғы ваҡытта бик танылып барған хәрәкәткә битараф булмағас, ныҡлып ҡыҙыҡһындым.\n– “Төньяҡ амурҙары” тип атала командабыҙ. Өс йыл элек барлыҡҡа килгәйне. Минеңсә, шаттар һәм отҡорҙар уйындары файҙалы: яңы дуҫтар ҙа табаһың, туған телдә матур итеп шаяртырға ла оҫтараһың.\nКВН-сы бында Юрис ҡына түгел икән, ә Өфөнөң иң көслө командаһынан да уйынсы бар. Иҙел Ишбаев – күптәр яратҡан “Башҡорттар.ру” командаһы капитаны. Үҙе Ейәнсура районынан, баш ҡалабыҙҙағы Республика башҡорт лицей-интернатында белем ала.\n– Башҡорт КВН-ы – минең дә яратҡан уйыным. Лагерҙа бик оҡшай. Тағы ла килер инем.\nИҙел бик рухлы егет булып сыҡты. “Бәйләнештә” социаль селтәрендә лә ул күп кенә башҡорт төркөмөндә, белем биреү проектында тороуын һөйләне.\n– Туған телде нығыраҡ өйрәнергә, популярлаштырырға кәрәк. Беҙҙең маҡсат – башҡорт телен яңы кимәлгә күтәрергә, – тине ул. Афарин, Иҙел кеүектәр булдырыр!\nДәүләкән районынан Булат Фәтҡуллин менән аралашам. Ул, олимпиадала еңеүенән тыш, ҡурайҙа ла оҫта уйнай, көрәшсе лә икән.\n– Бында көн дә төрлө уйын, спорт ярышы үтә. “Йәйләү”ҙекеләр уларҙың һәр береһендә ҡатнаша. Балалар күп, күңелле. Үҙемә бигерәк тә көрәш оҡшай. Күрше райондар көрәшселәре менән дә көс һынашабыҙ, һабантуйҙарҙа ла. Быйыл һабантуйҙа беренселекте алдым. Спорттың файҙаһы күп ул. Спортсы кеше шәп тә була, йылғыр ҙа, – Булат билдәле көрәшселәр тураһында белергә теләүен дә әйтте.\nӘйтәм бит, һәләтле балалар йыйылған бында – ҡурайсылар, йырсылар, шиғыр яҙыусылар, спортсылар...\nТиҙҙән балалар “Йәйләү” менән хушлашасаҡ. Моғайын, һәммәһенә лә оҙаҡ ваҡыт һағынып һөйләрлек, йылмайып хәтерләрлек ваҡиғалар булғандыр. Уларҙың алсаҡ йөҙҙәренән, ихлас һөйләгән хәбәрҙәренән тап шулай икәне күренде лә инде. Балалар менән аралашыуҙан үҙемә лә ял алдым. Уларҙа бит яһалмалылыҡ юҡ, уйлағандарын еренә еткереп әйтә лә беләләр. Артабанғы ял көндәре лә файҙалы, бәхетле, имен үтһен ине уларҙың.\nИлмир ҒӘЙНУЛОВ фотолары.\nСығыу ваҡыты 18-07-2016, 22:00 | Ҡаранылар: 715\n“Ҡош юлы”нан – “Йәйләү”гә\nЯлдың иң шәбе – “Йәйләү”ҙә!\n«Йәйләү» лагеры эшен башланы


Сталин төҙөткән мәсеткә 70 йыл\n1946 йылда Иосиф Сталиндың рөхсәте менән Силәбе өлкәһендә яңы мәсет сафҡа инә. Миәс ҡасабаһында Иман йортон төҙөүҙә Көньяҡ Уралда йәшәүселәр әүҙем ҡатнаша. Ошо көндәрҙә изге йорт 70 йыллығын билдәләне.\nИосиф Сталинға дини йорт төҙөүгә рөхсәт биреүен һорап, һуғыштан ҡайтҡан ошо яҡтарҙа йәшәүсе яугирҙар мөрәжәғәт итә. Батырҙарҙың үтенесен ил башлығы кире ҡаҡмай. 70 йыл элек барлыҡҡа килгән мәсеттән бөгөн дә кеше өҙөлмәй. Бында ҡасаба халҡы ғына түгел, Силәбенән, тирә-яҡтағы райондарҙан да диндарҙар килә. Тарихи мәсеттең юбилейында Рәсәй мосолмандарының Үҙәк диниә назараты рәйесе Тәлғәт Тажетдин ҡатнашты.\nӨйлә намаҙынан һуң ҡунаҡтар мәсеттең 70 йыллығына уңайынан таҡтаташ асыу тантанаһында ҡатнашты. Өлкә диниә назараты етәксеһе Ринат Раев ислам динен таратыуға үҙ өлөшөн индереүсе дин әһелдәренә Рәхмәт хаттарын тапшырҙы. Сара байрам табыны менән тамамланды.


Последние публикации на сайте » Страница 1294 » "Йәшлек" гәзите\nГазета "Йәшлек" » Последние публикации на сайте » Страница 1294\nРубрикалар // 18-01-2011, 09:58\nБашҡортостан Республикаһы парламенты яңы йыл алдынан ғына уҙғарылған ултырышында ауыл хужалығы тәғәйенләнешендәге ерҙәрҙе, башҡа ер участкаларын бушлай хосусилаштырыу кампанияһын 2012 йылдың 1 ғинуарына тиклем оҙайтырға ҡарар итте. Быны башҡарып сығыу өсөн Башҡортостан Республикаһының ер мөнсәбәттәрен көйләүсе төп законына үҙгәрештәр индерелде....\nНовости / Мәҙәниәт // 18-01-2011, 09:55\nЯңыраҡ М. Ғафури исемендәге Башҡорт дәүләт академия драма театрында Салауат башҡорт дәүләт драма театры билдәле татар драматургы Туфан Миңнуллиндың «Риүәйәт» хикәйәте буйынса ҡуйылған өр-яңы спектаклде сәхнәләштерҙе. Спектакль һуңынан тамашасылар тулы залдың аяҡ үрә баҫып алҡышлауы, артистарҙы сәхнәнән ебәрмәй тотоуы режиссер Олег Ханов етәкселегендәге ижади төркөмдөң үҙ маҡсатына ирешеүен сағылдырҙы....\nНовости / Тарих // 18-01-2011, 09:34\nБашҡортостанда... сарматтар ҙа йәшәй\nБөтә Рәсәй халыҡ иҫәбен алыу ваҡытында республикабыҙҙың ҡайһы бер төбәктәрендә... сарматтар йәшәүе асыҡланған. Переписчик милләт тураһында мәғлүмәтте граждандың һүҙҙәренән сығып ҡына яҙа ала, тип алдан күп тапҡыр әйткәйнек инде. Бына шул рәүешле замананың яңы сарматтары барлыҡҡа килгән. Уларҙың теүәл һаны рәсми һөҙөмтәләр яһалғас билдәле буласаҡ....\nНовости / Спорт // 18-01-2011, 09:33\nХоккей, йылдан-йыл ҙур популярлыҡ яулап, Башҡортостан халҡының йәшәү рәүешенә әйләнеп бара тиһәк, хата булмаҫ. «Салауат Юлаев» өсөн бөтә республикала «ауырыйҙар» бит. Ҡайҙа барма, тик хоккей тураһында һөйләйҙәр. Был ғына ла түгел, Хәйбулла, Әбйәлил, Бөрйәндән тип тормай, алыҫ араларҙы яҡынайтып, яратҡан командаһының уйынын күрер өсөн Өфөгә үк килеп етәләр. Эштәр былай барһа, туғыҙ мең кеше һыйҙырышлы «Өфө-Арена»ны тағы ла шул хәтлемгә ҙурайтырға тура килмәҫ тимә....\nАртҡа 1 ... 1290 1291 1292 1293 1294 1295 1296 1297 1298 ... 1440 Алға


УЗЭМИК заводына 65 йыл тулды\nҺауа тултырылған резина кәмәләр, ҡотҡарыу жилеттары, һалдар, палаткалар, бассейндар... Бөгөн Өфө эластомер материалдар, изделиелар һәм конструкциялар заводы (УЗЭМИК) продукцияһын кем генә белмәй. Уны ҡулланмаған\nкеше юҡтыр, моғайын.\nКүргәҙмәлә бер нисә секунд эсендә тултырылған сағыу ҡыҙғылт һары төҫтәге ҡотҡарыу жилеттарын күреп, ихтыярһыҙҙан "Титаник" фильмын иҫкә төшөрҙөм. Әгәр ул саҡта ошондай мөғжизә-жилеттар булһа, батып барыусы лайнерҙың күп пассажирҙарын ҡотҡарып ҡалырға мөмкин булыр ине. Ҡыҙғанысҡа ҡаршы, уҙған быуат башында был тармаҡ яңы ғына үҫешә башлаған була. Хәҙер иһә резина- техник изделиелар етештереү ныҡ алға китте, йыл һайын УЗЭМИК-та ғына йөҙҙән ашыу яңы әйберҙәр барлыҡҡа килә.\nКүптән түгел Өфө эластомер материалдар, изделиелар һәм\nконструкциялар заводы үҙенең 65 йыллығын билдәләне. Бөгөн ул Рәсәйҙең 100 иң эре химия компаниялары иҫәбенә инеүсе, Рәсәйҙә һәм БДБ илдәрендә төп резина-техник тармаҡ предприятиеларының береһе.\nЗавод тарихы Бөйөк Ватан һуғышы йылдарында башлана. 1941 йылдың декабрендә Өфөгә Ленинградтан һәм Ярославлдән эвакуацияланған ҡорамалдар һәм кешеләр менән\nтәүге эшелондар килә. Был "Красный треугольник" һәм "Резинотехника" заводтары хеҙмәткәрҙәре була. Ҡыҫҡа ваҡыт\nэсендә махсус механизмдарһыҙ һәм техникаһыҙ улар ҡорамалдарҙың төп өлөшөн монтажлай, һәм фронт өсөн беренсе продукцияны завод 1942 йылдың 18 мартында бирә.\n1998 йылдың декабренән заводҡа Солтан Хәйруллин етәкселек итә. Заводта планға ярашлы етештереү һөҙөмтәлелеген күтәреү сәйәсәте үткәрелә, производство һәр яҡлап яңыртыла, төп Европа фирмаларының өр-яңы технологик ҡорамалдары менән йыһазландырыла. Хәҙер УЗЭМИК Рәсәйҙең төрҙәш предприятиелары араһында хеҙмәт\nетештереүсәнлеге буйынса беренсе һәм етештереү күләмдәре буйынса икенсе урын биләй.\nРәсәй һәм сит илдәрҙең диңгеҙ һәм йылға суднолары, хәрби-диңгеҙ флоты, шулай уҡ граждандар авиацияһы һәм хәрби-диңгеҙ көстәре комплектланған һауа тултырылған ҡотҡарыу техникаһы завод эшселәренең айырыуса ғорурлыҡ\nпредметы булып тора. Бынан тыш, заводта етештерелгән махсус пневмокаркаслы ҡоролмалар космонавтарға осоштан һуң тикшеренеүҙәр үткәреү өсөн файҙаланыла.\nЗаводта сығарылған халыҡ ҡулланыуы тауарҙарына килгәндә, һауа тултырылған кәмәләрҙең генә тиҫтәләгән моделе етештерелә. Уларҙың бер-ике кешегә иҫәпләнгәндәре\nлә, бер төркөм туристар өсөн дә эшләнгәне бар. Вентилятор\nприводтары һәм автомобиль двигателе генераторҙары өсөн ҡалыпланған тешле вентилятор ҡайыштары етештереү буйынса Германияның "Шольц" фирмаһы линияһы сафҡа индерелгән.\nУЗЭМИК продукцияһы күп йылдар инде эре нефть табыу һәм нефть эшкәртеү сәнәғәте предприятиеларына сығарыла. Өфө заводы - Рәсәйҙә һәм БДБ илдәрендә полиграфия өсөн берҙән-бер резина-туҡыма материалдар етештереүсе.\nҠыҫҡаһы, Өфө эластомер материалдар, изделиелар һәм конструкциялар заводы продукцияһы һәр ерҙә талап ителә һәм конкуренцияға һәләтлелеге менән айырылып тора. Уның юғары сифатын ҡулланыусылар һәм дәүләт ойошмалары лайыҡлы баһаланы Һигеҙ йыл рәттән завод продукцияһы "Рәсәйҙең 100 иң яҡшы тауары" программа-конкурсы лауреаттары иҫәбенә инә. Завод дәүләттең иҡтисади хәүефһеҙлеген нығытыу өлкәһендә Рәсәй наградаһы - "Ватан\nҡалҡаны" ордены менән наградланды.\nШуны ла өҫтәп әйтәйек, "УЗЭМИК" асыҡ акционерҙар йәмғиәте продукцияһы донъяның 60-тан ашыу илендә билдәле. Ул һәр ваҡыт халыҡ-ара күргәҙмәләрҙә һәм йәрминкәләрҙә ҡатнашып, белгестәрҙең иң юғары баһаһына\nЗаводта социаль өлкәгә, коллектив ағзаларының хеҙмәтен һәм һаулығын һаҡлауға етди иғтибар бирелә. Ул Өфөлә үҙ Мәҙәниәт һарайын һаҡлап ҡала алған аҙ һанлы предприятиеларҙың береһе. Республика Президенты, ҡала һәм республика властары вәкилдәре ҡатнашлығында заводтың\n65 йыллығы айҡанлы тантаналар тап ошо Мәҙәниәт һарайында үтте. Мортаза Рәхимов заводтың һигеҙ иң яҡшы хеҙмәткәренә дәүләт наградалары тапшырҙы.


"Иң яҡшы фильм - 2" тип аталған премьераны күрһәтеү алдынан танылған Тимур Батрутдинов һәм Олег Верещагин (улар пародия комедияһында төп ролдәрҙе башҡара) Өфөгә килде. Егеттәр, дөрөҫөн әйтәбеҙ, ябай, улар әлегә "йондоҙ сире" менән ауырымай. Фильм барған ваҡытта кинозалдың беренсе рәтендә шым ултырҙылар, аҙаҡ сәхнәгә күтәрелделәр, һәм боҙоҡ микрофон ярҙамында журналистарҙың һәм премьераға килгән тамашасыларҙың һорауҙарына яуап бирҙеләр.\nМәғлүм булыуынса, Тимур һәм Олег КВН-да, шулай уҡ "Камеди клаб"та әүҙем ҡатнашыу һөҙөмтәһендә публикала танылыу яуланы. Тимур Батрутдинов өсөн нисектер, уныһын белмәйем, әммә Пермь крайында тыуып-үҫкән 26 йәшлек Олег Верещагин өсөн "Иң яҡшы фильм - 2"лә Мажор роле уның артист карьераһында тәүгеләрҙән булды.\nЖурналистар һәм тамашасылар уларҙан нимә тураһында һораны һуң?\n- Олег, фильмда нефть магнаты-атай ролен башҡарған етди актер Александр Баширов менән нисек уйнаның?\n- Бик шәп! Мин, әлбиттә, танышыу алдынан бик ныҡ тулҡынландым: беренсе көн дә үк Баширов менән төшөргә! Майҙанда бөтәһе лә ябай һөйләште, һәм уңайһыҙлыҡ бер нисә минут эсендә юҡҡа сыҡты. Беҙ тиҙ арала уртаҡ тел таптыҡ. Сценарийҙы бергә уҡыныҡ һәм кадрға сыҡтыҡ.\n- "Иң яҡшы фильм - 2"нән ниндәй уңыш көтөлә?\n- Түбәнге Новгородта, дөрөҫөн әйткәндә, бик ныҡ көлдөләр. Ә һеҙ, моғайын, көлөргә оялғанһығыҙҙыр...\n- Микрофондар булманы, шуға күрә ишетелмәне! - залдан тауыш.\n- Бының дауамына күп тамашасылар алдан уҡ билдәле фекерҙә ине. Беҙ интернетта бихисап баһа табып уҡыныҡ, унда тамашасылар фильмдың икенсе өлөшө буйынса бик үк оптимистик күҙаллау яһамаған. Шуға күрә быға беҙ әҙер инек. Мин һеҙгә тағы ла бер тапҡыр ҡарарға тәҡдим итәм.\n- Әйткәндәй, интернет тураһында. Элекке синыфташтарҙы йыйыусы сайтҡа нисек ҡарайһығыҙ?\n- Унда мин юҡ, һәм әгәр мин унда һеҙгә яҙҙам, белегеҙ, был мин түгел...\n- Мин был сайтта теркәлгәнмен. Донъя хәлдәрен белергә кәрәк. Ғөмүмән, интернет бөгөн беҙҙең тормошта етди урын биләй.\n- Өфө буйлап йөрөй алдығыҙмы?\n- Кәйеф-сафа ҡороу урындарына бараһығыҙмы?\n- Юҡ. Беҙҙе тарихи ҡомартҡылар, күҙәтеү майҙансыҡтары, сөңгөлдәр һәм ҡалҡыулыҡтар ҡыҙыҡһындыра. (Залдағылар көлә).\n- Тимур, фильм сценаһында һин Сергей Лазаревты туҡìайһың, ә аҙаҡ фанаттар һине туҡмай, фанаттар кемдеке ине - һинекеме йәки Лазаревтыҡымы?\n- Был фанаттар ҡуйыусы-режиссер Олег Фоминдыҡы ине. Ә беҙҙең Сергей менән фанаттарыбыҙ юҡ. Был, әйткәндәй, Сергей Лазаревтың, беренсе булһа ла, иң яҡшы роле. Ул ни бары туғыҙ секунд дауам итте...\n- Шәхси тормошта хәлдәр нисек?\n- Минең һәм Олег Верещагиндың әлегә шәхси тормошо башланмаған һәм, минең уйымса, башланмаҫ та.\n- Рәсәйҙә алйот комедия жанры бик үҫешмәгән. Мин профессиональ режиссерҙың, актерҙарҙың уйнауын билдәләр инем. Әммә... һеҙгә үҙегеҙ йәл түгелме, был "Гамлет" түгел бит?\nОлег Верещагин, ул Мажор түгел:\n- Һеҙ ҙә Мәскәүҙә йәшәмәйһегеҙ бит. Һеҙгә үҙегеҙ йәл түгелме? Мин артыҡ ҡаты әйттем шикелле, әммә шул уҡ тел менән. Һеҙ дөрөҫ әйттегеҙ, алйот комедия жанры бик үҫешмәгән тиерлек, әммә был уның популяр булмауын аңлатмай бит. Беҙ, һәр хәлдә, тамашасыларҙы көлдөрөү өсөн тырышабыҙ. Белмәйем, бында тағы нимә тип әйтергә.\n- Әйҙә мин әйтәйем. Әгәр әйтер һүҙең булмаһа, Тимур Батрутдиновҡа һүҙ бир, ул барыһын да әйтер. Жанр популяр түгел, тиҙәр. Әммә мин бының менән килешмәйем. Әлеге ваҡытта телеканалдарҙың береһендә "Ҙур айырма" тигән тапшырыу сыға, ул шулай уҡ телевидение программалары пародияларына нигеҙләнгән. Жанр үҫешә һәм, асылда, комедия жанры.\n- Тимур, "Өйләнәйек" комедияһына нисек килеп эләктең?\n- Мин Останкино буйлап барам. Бында "Малахов плюс"ты төшөрәләр, тегендә - "Йорт-2", ә бында - "Өйләнәйек" - о, минең бында булғаным юҡ! Ысынлап та, был шәп программа. Миңә Беренсе каналдан шылтыраттылар һәм күңелле программала ҡатнашыуымды һоранылар. Ниндәй программа булыуын белештем. Ә улар миңә "урынында белерһең", тик ҡупшы кейен, тинеләр. Бына шулай...\nДөрөҫөн әйткәндә, был, әлбиттә, шоу. Мин Саша Савельеваға өйләнмәнем, беҙ күптәнге дуҫтар.\n- Ҡайһы коллегағыҙ "Иң яҡшы фильм -2"не тәнҡитләне?\n- Әлегә коллегалар менән бергә йыйылып ултырған юҡ, фильмды ла ҡараған юҡ. Уны икенсе тапҡыр ғына күрһәтәләр бит, ә бөгөн мин уны беренсе тапҡыр тулыһынса ҡараным. Шуға күрә уны бер кем дә тәнҡитләмәне...\n- Олег, һин фильмды беренсе тапҡыр ҡарағанһың. Һиңә оҡшанымы?\n- Мин уны үҙ мәнфәғәтен ҡайғыртыусы күҙлегенән сығып ҡарарға тырыштым. Дөйөм алғанда, был еңел, күңелле фильм.\n- Уның дауамы планлаштырыламы?\n- Бәлки. Беҙ пародия жанрынан тыш, үҙаллы сюжеты булған үҙаллы комедия тураһында ла уйлайбыҙ.\n- Был фильмда Галустян ҡатнашмай, ә Светлаковты ҡайҙа ҡуйҙûғыҙ?\n- Галустян һәм Светлаковҡа килгәндә, һеҙ уларҙы йыл аҙағында экрандарҙа, "Наша Раша" тулы метражлы нәфис фильмда күрә алаһығыҙ.\n- Фильм өсөн аҡса алдығыҙмы? Һәм күпме?\n- Алдым. Тағы һорауҙар булырмы?\n- Беҙ аҡса алғанға тиклем уның менән ҡыҙыҡһынманыҡ. Беҙ ярлы кешеләр, Өфөгә ашарға тип килдек. Паспорттарыбыҙҙы тартып алдылар, документтарҙы бирегеҙ, һәм беҙ ҡайтып китәбеҙ...\n- Өфөлә һеҙгә берәр әйбер бүләк иттеләрме?\n- Миңә Өфөлә фатир бүләк иттеләр...\n- Ә нигә ул һиңә?\n- Шаяртам. Аҡса кешегә үҙе килә ул, мин ҡәнәғәт. Дөрөҫөн әйткәндә, Өфөлә беҙгә яҡшы кәйеф бүләк иттеләр, ә тамашасылар йылы ҡабул итте. Һеҙгә рәхмәт!\n- Һеҙҙең барығыҙҙы ла үткән байрамдар менән ҡотлайбыҙ, Иҫке Яңы йылды индереп. Беҙҙең ҡарашҡа, халыҡҡа Иҫке Яңы йыл ҡотлауҙарын элекке президент әйтергә тейеш... Яңы йыл менән!


Балаларға уңайлы шарттар\nӘбйәлил районының Рысҡужа ауылында урындағы староста ярҙамында балалар майҙансығы төҙөлгән.\nБер ай эсендә Вәкил Баҡыев улы менән бергә әүһәләк, ҡомлоҡ һәм балалар өсөн башҡа ҡоролмалар эшләй. Уларҙың барыһы ла ҡул аҫтындағы материалдарҙан - декоратив кәртәләр - тәгәрмәстәрҙән, әүһәләктәр иҫке машина деталдәренән ҡоролған. Эшкә тотош ауыл халҡы ҡушыла. Берәүҙәр балалар майҙансығын буяй, икенселәре биҙәргә ярҙамлаша.\nМайҙансыҡ асылғас та балалар менән тулды. Ауылдың һәүәҫкәр артистары ҡатнашлығында сағыу концерт күрһәтелде.


Бөтә донъя йәштәр һәм студенттар фестивалендә ҡатнашыусылар менән осрашыу\n8 ноябрҙә Республика Йортонда төбәк Башлығы Рөстәм Хәмитов Башҡортостандан Бөтә донъя йәштәр һәм студенттар фестивалендә ҡатнашыусылар һәм волонтерҙар менән осрашты.\n— Бөтә донъя йәштәре йыйылған фестивалендә республикабыҙ йөҙөн лайыҡлы күрһәтеүегеҙ өсөн һеҙгә рәхмәтемде еткерәм, – тип билдәләне Рөстәм Хәмитов. – Уның һәр йүнәлеше буйынса ла ҡатнашыуығыҙҙы күрҙек һәм ҡыуандыҡ. Һеҙ – киләсәктә беҙҙе дауам итеүселәр, беҙ һеҙҙең көсөгөҙгә, аҡылығыҙға ышанабыҙ.\nXIX Бөтә донъя йәштәр һәм студенттар фестивале 14-22 октябрҙә Сочиҙа донъя йәштәре берләшмәһен туплау, халыҡ-ара бәйләнештәрҙе нығытыу, милләт-ара һәм мәҙәни-ара эшмәкәрлекте үҫтереү маҡсатында үтте. Унда донъяның 188 иленән 50 меңдән ашыу кеше ҡатнашты. Рәсәйҙең барлыҡ төбәктәренән 10 мең ҡатнашыусы һәм 5 мең волонтер, шул иҫәптән Башҡортостандан 200 ҡатнашыусы һәм 50 волонтер йыйылды.\nОсрашыу барышында Башҡортостан делегацияһы вәкилдәре фестивалдәге эше хаҡында һөйләне, Рәсәйҙең алдынғы сәйәсмәндәре, ғалимдары, мәҙәниәт һәм сәнғәт эшмәкәрҙәре менән осрашыуҙарҙан тәьҫораттар менән уртаҡлашты. Улар әйтеүенсә, фестиваль иң ҙур донъя йәштәре ваҡиғаһы булды.\nФестивалдә YOUTH EXPO күргәҙмәһе лә ойошторолдо, унда республиканан «Баллы төбәк» экспозицияһы күрһәтелде. Шунда уҡ Башҡортостандың иң яҡшы проекттары һәм йәштәрҙең тәжрибәләре менән интерактив таныштырыу ойошторолдо.\n— Беҙҙең бурыс — мөмкин тиклем күберәк халыҡҡа республиканы танытыу һәм уның менән таныштырыу. Һөҙөмтәлә уға инвестиция эшмәкәрлеге, яңы төҙөлөштәр, мәҙәни һәм ғилми бәйләнештәр ҙә бәйле, – тине Рөстәм Хәмитов. – Төрлө илдәр вәкилдәре хәтерендә республика тураһында яҡшы тәьҫораттар ҡаласаҡ. Был эште юғары баһалайбыҙ.\nРеспублика Башлығы йәштәр республика кимәлендә күләмле фестиваль ойоштороу мөмкинлеген тикшерҙе.\n— Йәштәребеҙ күп — 1 миллион кешегә яҡын. Йәш кешеләрҙе йәмәғәт тормошона ылыҡтырыу беҙҙең өсөн ҡатмарлы бурыс булып ҡала, – тип һыҙыҡ өҫтөнә алды Рөстәм Хәмитов. – Бөтәһен дә йыя алмаҫбыҙ, әлбиттә, әммә айырым йүнәлеш бирербеҙ.\nТөбәк етәксеһе белдереүенсә, фестивалдә эшләгән волонтерҙарҙың тәжрибәһе лә бик мөһим, ул республикала ҙур халыҡ-ара саралар уҙғарыу ваҡытында тулыһынса кәрәк буласаҡ.


Йылы усаҡ янында » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Башҡорт донъяһы » Йылы усаҡ янында\nБыл ғаилә барыһына ла кәңәш бирә, ярҙам итә\nУлар күрше Ҡоръятмаҫ ауылынан. Ишетеп-күреп белһәм дә, яҡындан танышыуыбыҙға ун йыллап бар. Хәҙер улар миңә бер туғандарым кеүек. Был балҡып торған пар илле биш йылға яҡын бергә бер-береһен тулыландырып, бер иш булып, туған-тыумаса, яҡындарын һөйөндөрөп йәшәй. Йөҙҙәренән нур, йылылыҡ бөркөлөп тора. Һүҙем Рауза Шәкүр ҡыҙы менән Фәнүр Миңлейәр улы Низаметдиновтар тураһында.\nИкеһе лә Ҡоръятмаҫ ауылында тыуып үҫкән. Мәктәпте тамамлағас, Фәнүр ағай, баянсыға уҡып, тыуған ауылында, күрше Алғала клуб мөдире булып эшләп ала. Училищеға уҡырға инеп, слесарь-ремонтлаусы һөнәрен үҙләштереп, 1962 йылда пароходта эш башлай. Унда эш миҙгелле булыу сәбәпле, ауылға әйләнеп ҡайта егет. Шунда Раузаны осратып, өйләнешергә ҡарар итә ике йәш йөрәк.\n1964 йылдың апрелендә никахҡа кереп, район үҙәгенә күсәләр. Башта фатирҙа торалар. Автобазала механика заводында слесарь булып эшләй Фәнүр ағай. Раузаһы Стәрлетамаҡ педагогия институтының башҡорт теле факультетын тамамлап, уҡытыусы һөнәрен үҙләштерә. Интернатта, балалар баҡсаһында эшләй. Татыу, матур итеп йәшәп китә йәштәр. Фәнүр ағай өҙҙөрөп баянда уйнай, Раузаһы уға ҡушылып йырлай. Ғүмерҙәре буйы моң оҙата бара уларҙы.\nЯҙмыш еле 70-се йылдар башында Ишембай тарафтарына ташлай йәштәрҙе. Фәнүр ағай Ишембай шифаханаһына мәҙәниәт хеҙмәткәре булып урынлаша. Рауза апай ҡала хакимиәтенең мәғариф бүлегенә методист итеп тәғәйенләнә. Бында ла йәмәғәт эштәрендә әүҙем ҡатнаша улар. Фәнүр ағай фольклор түңәрәге ағзаһы, академик хорға ун йыллап йөрөй.\n“Ишембайнефть” нефть һәм газ сығарыу идаралығының 50 йыллығына ҙур концерт менән сығыш яһағандан һуң, ошо компанияға эшкә күсә, цехта бригадир булып эшләй, слесарҙарға етәкселек итә. Ҡайҙа ғына барһа ла, ҡулынан баяны төшмәй уның. Мәҙәни сараларҙа әүҙем ҡатнаша. Осоп бейеп, матур итеп йырлап, таҡмаҡтар әйткән Раузаһы менән ғүмер юлын бер-береһенә оло терәк-таяныс булып үтә улар.\nИшембайҙа алдынғы йәштәргә фатир ҙа бирәләр. Тик тыуған яҡ тарта уларҙы. Асылыҡай буйын, туғандарын, яҡындарын һағынып, үҙ яҡтарына ҡайтырға булалар. 1994 йылда, фатирҙарын Дәүләкәнгә алмаштырып, йәнтөйәккә күсенәләр. Фәнүр ағай “Йылытыу селтәре”нә эшкә урынлаша һәм хаҡлы ялға сыҡҡансы шунда эшләй. Рауза апай балалар баҡсаһына тәрбиәсе булып урынлаша.\nДәүләкән ҡалаһында Әхиәр Хәкимов музейында эшләп килгән “Дим” әҙәби берекмәһенең әүҙем ағзаһы Фәнүр ағай. Әҙәби берекмә сығарған дүрт йыйынтыҡта ла уның шиғырҙары урын алған. Унан тыш айырым баҫма итеп өс китабын сығарыуға өлгәшкән ул.\nТыуған яҡ тәбиғәте, ауыл кешеләре, тормош фәлсәфәһе – уның төп темалары. Берекмәлә уҙған һәр сара уның ҡатнашлығында уҙа. Баянда уйнай, үҙ шиғырҙарына көйҙәр яҙып башҡара. Ә инде хәләле – район мәҙәниәт йортоноң “Әхирәттәр” фольклор ансамбленең әүҙем ағзаһы Рауза Шәкүр ҡыҙы һәр ваҡыт уның янында.\nӘйткәндәй, ошо ансамбль өсөн Фәнүр Миңлейәр улы 25-ләп йыр яҙған. Улар төрлө райондарҙа уҙған фольклор байрамдарында яңғырай. Ә инде беренсе шиғырҙары 2007 йылда “Салауат күпере” йыйынтығында донъя күргән. Бәләбәй ҡалаһында “Илһам шишмәләре” конкурсында ҡатнашырға насип булған уға.\nШундай татыу, һоҡланғыс пар улар. Икеһе лә ярҙамсыл. Уларҙың йылы усағына кемдәр генә йыйылмай. Әйткәндәй, Рауза Шәкүр ҡыҙын районда “Мать Тереза” тип тә, “МЧС” тип тә йөрөтәләр, сөнки ул һәр кемгә, һәр ваҡыт ярҙамға килергә әҙер. Ошо бәләкәй генә ҡатында шундай оло йөрәк тибә. Уның йылыһын тирә-йүнгә, туғандарына, яҡындарына, бөтөнләй ҡәрҙәш булмаған ярҙамға, аңлауға мохтаж кешеләргә һибеп йәшәй.\nҠул эштәренә лә оҫта Рауза апай. Шәлдәрен дә, косынкаларын да бәйләй. Төрлө башлыҡ, түбәтәйҙәрҙе кемдәргә генә бәйләп бүләк итмәне. Ә ойоҡбаш, тапочкалар, бирсәткәләр…\nФатирына килеп керһәң музей һымаҡ. Мендәрҙәрҙә — сигелгән япмалар, стена, дивандарҙа — ҡорама әйберҙәр, иҙәндә – балаҫтар. Ҡасан өлгөрәһең, тип һораһаң, ихлас йылмая ла: “Минең ярҙамсым бар бит – Фәнүрем”, — тип көлә. Улар Фәнүр ағай менән ҡорама конкурсында ла ҡатнашҡан.\nТормоштоң ҡәҙерен белеп, һәр яңы тыуған көнгә ҡыуанып, бер-береһенә матур, иркә һүҙҙәр әйтеп кенә тора улар. Ишектәре ябылмай ҙа тиерлек. Кемдер ярҙам, кемдер кәңәш һорап, кемдер аңлау эҙләп күңелен бушатырға килә. “Башта тәмләп сәй эсеп алайыҡ, һуңынан һөйләшербеҙ”, – тип йылмайып ҡаршылай Рауза апай. Фәнүр ағай баянын күтәреп сыға, моңло көйҙәре менән йыуата, кәйефте күтәрә, донъя мәшәҡәттәрен оноттора. Уларҙың ғаилә усағы янында йылы, рәхәт. Күңел ял итә.\nҺинең өсөн бер йыр булыр инем,\nҺөйһәң, йырлар инең ҡыуанып.\nЙөрәктәрҙе яҡынайта йырҙар,\nАй ҙа тыңлап торор һоҡланып.\nЗәңгәр диңгеҙ булһам, саҡырырмын\nТулҡынымда һине наҙларға.\nҺыйпап тыйнаҡ ҡына һөйөр инем,\nТулҡындарым һыйһа ярҙарға.\nЙылы елдәр булып иҫә алһам,\nЕлем сәстәреңде таратыр.\nВаҡыт үткәнен дә һиҙмәҫ инем,\nҠояш сығыр, алһыу таң атыр.\nЯҡты ҡояш булып балҡыр инем,\nИртә таңдан һине уятып.\nАлтын нурҙарымды һибер инем,\nЫсын күңелдән янып, йән атып.\nБыл уйланыу, изге хыялдарым,\nҺөйөү уты һиңә ҡарата.\nКөндөҙ иҫтә, төндәремдә төштә,\nТик ғашиҡтар шулай ярата.\nРәхмәт, Хоҙай, әлдә яратлҡанһың,\nБүлеп беҙҙе ике яртыға.\nБер яртыбыҙ шундай яҡты йөҙлө,\nЫнтыла ул һәр саҡ яҡтыға.\nИкенсебеҙ ҡырыҫыраҡ, ләкин\nУл — берәүһе ике яртының.\nХоҙай аҙаштырған төрлө яҡҡа,\nЭҙләһен тип һәр кем яртыһын.\nЭҙләп тапҡан һөйөү ныҡлы була,\nБына еттек ғүмер туйына.\nМөхәббәтте һаҡлап йәшәгәндәр\nБәхетлелер ғүмер буйына.\nҠотлап һине, йәнем, рәхмәт әйтәм,\nӘлдә һин бар яҡты донъяла.\nПар ҡанатлы иттең, терәк булдың,\nҮҙ иңеңә ауыр булһа ла.\nДан йырлайыҡ игенсегә!\nИген баҫыуҙары йәйрәп ята,\nТулҡынлана икмәк диңгеҙе.\nКомбайндар йөҙөп иген ура,\nИкмәк — аҙыҡтарҙың нигеҙе.\nИген башаҡтары алтын, һары,\nҠояш төҫөн улар алғандар.\nҺуш китмәле булып иген уңған,\nИгенселәр көсөн һалғанға.\nИгенсенең даны күккә аша,\nСәскән ашлыҡтары уңғанда.\nТәмле икмәк барҙа, тормош йәмле\nДан йырлайыҡ, дуҫтар, уларға!\nҠымыҙ — һаулыҡ нигеҙе\nБорондан уҡ башҡорт халҡы\nЙылҡы тотоп көн күргән,\nБейә һауып, ҡымыҙ эсеп,\nИр-егеттәр йылҡы көткән,\nҠатын-ҡыҙ бейә һауған.\nТәүге ҡымыҙҙы тәмләргә\nХужа ҡунаҡ саҡырған.\nТирмә эсендә ултырып\nҺалҡын ҡымыҙ эскәндәр.\nҠунаҡ булғас, рәхмәт әйтеп,\nЙырлап ҡайтып киткәндәр.\nЭлектән килгән шөғөлдө\nЙәш быуын дауам итә.\nҠымыҙҙары тел йоторлоҡ,\nҺаулыҡҡа ярҙам итә.\nКөбөлә ҡымыҙ бешәләр\nЙөҙҙәре шат, балҡып тора,\nҮҙ эштәрен беләләр.\nАш-һыу тулы өҫтәл өҫтө,\nТәнгә шифа ҡымыҙы.\nБашҡортостанда дан алған\nЯңы Яппар ҡымыҙы.\nАвтор: Гөлшат САМАТОВА.\nТотош уҡырға 1521\nТотош уҡырға 1267


Юлай Моратовтың хәтер кисәһе һәм Юлай Моратов исемендәге III асыҡ ҡала һәүәҫкәр композиторҙар конкурсының Гала — концерты үтте — Муниципальное бюджетное учреждение культуры "Центр народной культуры и досуга" городского округа город Сибай Республики Башкортостан (МБУК "ЦНКиД")\n12 ноябрь Башҡортостандың атҡаҙанған уҡытыусыһы, РСФСР — ҙың мәғәриф отличнигы, талантлы музыкант — баянсы, данлыҡлы композитор Юлай Моратовтың хәтер кисәһе һәм Юлай Моратов исемендәге III асыҡ ҡала һәүәҫкәр композиторҙар конкурсының Гала — концерты үтте. Юлай Хәким улы Моратовтың ижадына битараф булмаған тамашасылар күңеленә был кисә хуш килде. Быйыл конкурста Мәскәү ҡалаһынан, Башҡортостандың төрлө ҡала һәм райондарынан йәмғеһе 20 — нән ашыу композитор ҡатнашты. Конкурста ҡатнашыусы барлыҡ композиторҙарға ижади уңыштар теләп оло хөрмәт менән ҙур рәхмәт еткерәбеҙ. Ҡыҙғанысҡа ҡаршы уларҙың күптәре йыраҡтан һәм оло быуын вәкилдәре булараҡ пандемия сәбәпле, был сарала ҡатнаша алманы. Уларҙың бүләктәре һәм дипломдары үҙ эйәләренә еткереләсәк. Конкурсанттарҙы баһалаусы жюри ағзалары : жюри рәйесе, Башҡортостан композиторҙар ойошмаһы ағзаһы, Башҡортостандың атҡаҙанған сәнғәт эшмәкәре профессионал композитор Айрат Рәшит улы Ғайсин;\nӨфө «Нур » татар драма театрының музыка бүлеге мөдире , Шәйехзада Бабич исемендәге йәштәр дәүләт премияһы лауреаты , Башҡортостандың атҡаҙанған сәнғәт эшмәкәре, композитор Юлай Хәмит улы Үҙәнбаев;\nБашҡортостан Республикаһы Мостай Кәрим исемендәге милли йәштәр театры музыка бүлеге мөдире, Башҡортостандың атҡаҙанған сәнғәт эшмәкәре, композитор Илшат Ғәббәс улы Яхин;\nСибай концерт — театр берекмәһенең ижад буйынса директор урынбаҫары , Башҡортостандың атҡаҙанған мәҙәниәт хеҙмәткәре Рәмил Париж улы Туйсин.\nШулай итеп конкурстың еңеүселәре билдәләнде:\n1 урын -Әбйәлил районынан Сабитов Вәғиз һәм Салауат районынан Ғәйфуллина Альбина;\n2 урын — Сибай ҡалаһынан Гүзәл Баянова,Өфө ҡалаһынан Флёра Шәрипова, Сибай ҡалаһынан Мәмдүҙә Илбаҡова;\n3 урын — Учалы ҡалаһынан Элиза Ғәлимова, Учалы ҡалаһынан Марсель Нәжметдинов, Мәскәү ҡалаһынан Әлфиә Агеева , Ҡырмыҫҡалы районынан Динә Мулкаманова.\nКонкурстың дипломанттары һәм Моратовтар ғаиләһе исеменән дәртләндереү призына лайыҡ булдылар : Алик Кайранов,Яманаев Фәнил , Мортазина Сания, Динә Аҡназарова , Насип Һаҡмаров, Венера Баймурзина һәм Ильяс Аллаяров. Сибай башҡорттары Ҡоролтайының махсус призы Ғайсина Нәсимә, Сибай сәнғәт колледжының махсус призы Рәис Ханнанов, Сибай педагогия колледжының махсус призына Ильдар Хәмиҙуллин, Сибай гимназия — интернатының махсус призына Урал Ғатауллин лайыҡ булды. Шулай уҡ Сибай ҡалаһының мәҙәниәт хеҙмәткәрҙәренең профсоюз комитетының махсус призына Динә Аҡназарова һәм Насип Һаҡмаров лайыҡ булды.


Сайтында танышыу Сайты түләүһеҙ Танышыу өсөн - Видео чат - таныштырыу лайф - стрим тере!\nИр-ат менән осрашҡанда, интернет Аша нагасаки ҡала ҡыҙы, нисек Һәм башҡа күп кенә сервис -Индустрия, беҙҙең тормош күптән өлөшө булдыБындай тарихтар ишетергә мөмкин һеҙ Бик күп, интернет аша бер-Береһен ишетһен өсөн, ул туғандаш Йәндәрҙе табырға ярҙам итә һәм Киләсәктә ныҡлы ғаилә булдырыу, әммә Тенденция һәм башҡалар булды. Статистика буйынса, 2015 йылдың 58 Һаны арта айырылышыу, никахты түгел, Ә йылдан ашыу дауам итә. Совместимость партнер мөһим роль уйнай. Половинка нагасаки ҡалаларын туғандаш сайтында Танышырға ярҙам итә, сезгә табырға Өсөн күңелем һеҙҙә, ысынлап та, Уларҙы үҫешенең иң уңайлы менән мөнәсәбәте. Совместимость өсөн беҙҙең сайтҡа һәр Кеше отражает рейтингтар, һеҙҙең менән Ҡушылып сығарыуҙы һәм уның интернет-Нагасаки етди мөнәсәбәттәрҙе яңы кимәлгә Танышыу өсөн, ә сайтҡа бөтә Хеҙмәттәр бушлай бирелә. Берҙән-бер кеше табыуы ҡыйын, Уларға оҡшай. Әлбиттә, һеҙ әйткән нәмә теләһә, Һеҙгә һорауҙар бирәм, һеҙ бигерәк Тә завидно менән кешеләрҙең шәхси Тормошо тураһында сүкегәндәр. Әгәр ҙә һин дәрүиш һәм Монахтар, бер ауыр булған булырға тейеш. Беҙ хәлде яҡшыртырға кәрәк. Һәм был дөрөҫ ҡарар.\nХәҙерге тормош шарттарында күпкә яңғыҙлыҡ Проблемаһын хәл ябай ҡарағанда, иртәрәк, Әммә, икенсе яҡтан, киреһенсә, ауыр. Нисек һеҙ беләһеңме, беҙҙең олатаһы Һәм өләсәһе, ата-әсә булараҡ Түгел, көнө буйы монитор йәки Телевизор алдында ултырам.\nУлар ойошторған кисәләрҙә, йыйылыштарҙа, театр бара.\nҺинең һанһыҙ күп туғандаш күңелдәр Бар ысулдар менән таныштырыу. Шулай булһа, хәҙерге быуынға был Ябай һүҙҙәр түгел.\nКүп кешеләр уларҙың ҡайҙа һәм Бер ҡасан да күрмәгән высотный Көндә уларҙың күршеһенә бара, кандидаттар Һәм оҡшашы юҡ.\nМуса, теләгәндәрең һиңә барам клубҡа. Бында ла кеше ҡыҙыҡһынып, компаниялар Ҡушылдығы түгел. Ығы һәм ҙур компанияһы башланғас, Был бик ауыр таба, шулай Уҡ үҙеңә лә половинка. Әммә булһа-интернет селтәре.\nҠеүәтле һәм уның ҙур, күп Белергә һәм, әгәр ҙә бөтә.\nҺеҙ табан аласыз бер нисә Минут эсендә барлығы танышыу сайты Түләүһеҙ нагасаки ҡалаларына кәрәк. Нисек яңы ҡулланыусы теркәлгән үткән, Һеҙ бер нисә минут булды инде. Күп тәҙрәләр асылалар менән анкета тултырып. Ҡайһы бер, тип әйтергә теләйем Мин етди мөнәсәбәт, маҡсат башҡа Ине - һәм балаларына никах, башҡа Тел менән ҡыҙыҡһынып төрлө кешеләр Таба, ә ҡайһы бер күңел Хеҙмәте өсөн ҡулланыу был. Анкета тураһында күп әйтеүҙән тыш, Кем ҡулланыусы сайтында табырға теләүселәрҙе танышыу.\nАнкета бик күп уҡыусылар һеҙгә, Атай кеше, теләйме, һәм хаттар Ала башлай. Ҡайһы бер хат оҙайлы оҡшай. Шулай итеп, киләһе осрашыу кеше Алдында яҡшы белә. Икенсе көндө икенсе осрашыу бара. Виртуаль аралашыуҙы реаль кеше өсөн Аралаш этабы үтәсәк датаны телефоны Буйынса хат алышырға тейеш. Икенсе таймда эҙләү кәрәклеге хаҡында Хыяллана уңышлы хеҙмәте менән танышырға Ярҙам юҡ. Һәр ерҙә, шул иҫәптән был Сайтында танышырға һәм Нагасаки, күп Кенә мошенниктар. Теүәл әйтеп булыр ине, сөнки Бында уларҙың күберәк был сайттан башҡа. Әммә был сәбәп түгел, был Компаниялар бирә.\nӘгәр һин йылмайаһын, һин кем Тапҡанын да үҙе менән йәнәш. Һин терәге һәм ярҙамы өсөн Барыһы ла уның булыуы мөмкин Түгел, әммә яҡшы дуҫ булып китә. Һәм ошондай хәл йыш ҡына күҙәтелә. Һеҙ бында бик күп ир-Егет һәм ҡатын-ҡыҙ мөхәббәтте таба. Күп йыл бергә йәшәй улар, Үҙе балалар тәрбиәләй. Бер ни ҙә юҡ түгел.\nТулыһынса уңышһыҙлыҡ булыуы, уның һәм Уның тәжрибәһе юҡ. Әммә әгәр һеҙ генә, һеҙ Шунда уҡ аңлай инегеҙ барыһы Ла юҡҡа түгел. Бынан тыш, әлегә был бик Мөһим, бөтә хеҙмәттәр бушлай бирелә Абсолют таныштырҙы.\nДонецк ҡатын-Ҡыҙ менән Бушлай\nскайп танышыу бушлай видео башҡа ҡыҙҙар менән теркәлгән ч рулетка өлкәндәр өсөн бушлай таныша теркәлгән видеочить бушлай йылдың 18 өлкән ҡыҙҙар өсөн танышыу видео бушлай теркәү видеочивать 18 ч рулетка ч ҡарап рулетка башҡа ҡыҙҙар менән танышып теркәлгән видео чат 18 бушлай видеочивать


«Йәшел муйынсаҡ» бөтә Рәсәй матурлыҡ экоконкурсында Башҡортостандан ике һылыу ҡатнашасаҡ // Йәмғиәт | новости башинформ.рф\n«Йәшел муйынсаҡ» бөтә Рәсәй матурлыҡ экоконкурсында Башҡортостандан ике һылыу ҡатнашасаҡ\n15:15, 12 августа 2011 Йәмғиәт\n«ЭКА МИР-2011» экология форумы сиктәрендә Рәсәйҙә тәүге тапҡыр үткәреләсәк «Йәшел муйынсаҡ» матурлыҡ бәйгеһендә Башҡортостандан ике һылыуҡай ҡатнашасаҡ. Улар — Өфөнән Айгөл Түләкова һәм Октябрьский ҡалаһынан Лилиә Ғәләүетдинова.\n— Конкурста ҡатнашыу өсөн заявкалар 22 авгусҡа тиклем онлайн режимда ҡабул ителә. Сарала экология өлкәһендә әүҙем позициялы һәм экологик проекттар, башланғыстар менән шөғөлләнгән ҡыҙҙар ҡатнаша ала. Беҙҙең республика исеменән ике ҡыҙ сығыш яһай. Башҡортостандан ҡатнашыусылар һанының артыуы ла мөмкин, сөнки ҡатнашыусылар исемлеге әле ябылмаған. «Йәшел муйынсаҡ» экоконкурсы финалы Краснодар крайында, Ҡара диңгеҙ буйында, 1-7 сентябрҙә «ЭКА МИР-2011» бөтә Рәсәй форумында үтәсәк, — тип хәбәр итте «Башинформ» агентлығына «ЭКА» төбәк-ара экология йәмәғәт ойошмаһы етәксеһе Гүзәл Латыпова.\nКонкурсты ойоштороусылар киләһене күрһәтергә теләй: бөгөнгө көндә гүзәллек – ул матур ҡиәфәт һәм шарм ғына түгел, ә экологик йәһәттән аңлы булыу, эштәрең менән ер-әсәбеҙгә ярҙам итергә теләү һәм әҙер булыу ҙа. Еңеүселәр конкурс символы – йәшел муйынсаҡ, төрлө приздар менән бүләкләнәсәк. Конкурс тураһында тулыраҡ мәғлүмәт менән http://www.eca-planet.com/greenqueen.php сайтында танышырға була.


Сәйер тост » "Урал" гәзите\nЙәй уртаһы. Күптән ямғыр яуғаны булмағас, йәм-йәшел булып ултырған үләндәр ҙә һарғайып кибә башлаған, ҡояш офоҡҡа ауышһа ла, һаман ҡыҙҙырыуын белә. Илһам, ғәҙәтенсә, баҡса рәшәткәһенә терәлеп урамды күҙәтеп тора бирҙе лә ҡасандыр үҙ ҡулдары менән эшләп ҡуйған эскәмйәһенә барып ултырҙы һәм уйға талды. Донъяһы бѳтѳн һәм ныҡ уның. Заманында эшкә шәп булды, нимәгә тотонһа ла, ҡулынан килә ине: ағас эшенә тотонһа, бысҡы, балта, йышҡыһы ҡулдарында уйнап тора, ә инде тимергә тотонһа, ҡулдарынан осҡон сәсрәп торор ине. Шәп саҡтары ла булған уның, тик үҙе шул ваҡыттарҙың ҡәҙерен генә белмәгән шул.\nДоға ҡылырға ултырған кеше һымаҡ устарына ҡарап ултыра биргәс, оло асыш яһағандай:\n- Бына һиңә мә! Эсеүемә әүәҫләнеп китеүемә лә ошо ҡулдар ғына ғәйепле икән дә баһа,- тип уйлап, бот сабып ҡуйҙы. Уйлаһаң, уйҙарыңдан уйылып китерлек. Ысынлап та, йәшерен- батырыны юҡ: шул ҡулдары арҡаһында эсергә лә ѳйрәнеп китте ул. Эйе, ҡасандыр тәүге рюмканы ла үҙ ҡулы менән күтәреп эсеп ҡуйғайны. Ваҡытты кирегә бороп булмаған кеүек, үҙенең йәш саҡтарына ла кире ҡайта алмай шул хәҙер. Үкенһәң-үкенмәһәң дә үткәндәргә кире ҡайтып булмай икәнлеген аңларлыҡ йәшкә лә еткән ул – алтмышты ҡыуалай.\nҠулы белгән кешегә ни, заманында эше лә табылып торҙо. Кемгәлер иҙән түшәһенме, түшәм,\nҡыйыҡ япһынмы, торба үткәрһенме тигәндәй. Эшкә саҡырып килһәләр, ҡулынан килгән эштән бер ҡасан да баш тартманы. Һәр эшләгән эшен еренә еткереп башҡарҙы, тик һәр эштән һуң хужа кеше донъяһы бѳтәйгәнгә ҡыуанып, ѳҫтәлгә араҡы ҡуйыр ине. “Эйе, эштәрен эшләткәндә мин, Илһам, уларға бик кәрәк инем, хәҙер кәрәкмәйем. Ҡасандыр үҙҙәре үк мине маҡтай-маҡтай эсереп һыйлағандарға хәҙер кәрәгем бѳттѳ. Сѳнки мин дә хәҙер эшһеҙҙәр һәм эскеселәр иҫәбен тултырып тороусылар рәтендә. Халыҡта беҙҙең кеүектәргә иҫәпкә бар, һанға юҡ, тип тә әйтәләр”.\nҮҙе лә быуынһыҙыраҡ булып сыҡты, шикелле. Заман ағышына эйәрә алманы. Шуға ла был тормошҡа яраҡлаша алманы. Урман сәнғәте (ЛПХ) банкротҡа әйләнеп, ябылмаған булһа, ҡәҙимге эшендә эшләп тик йѳрѳр ине. Эше булһа, бәлки, эскегә лә ныҡлап тотоноп китмәгән булыр ине лә һуң. Үҙ күләгәңдән ҡасып булмағандай, күрәсәкте күрмәйенсә гүргә лә кереп булмайҙыр ул. Тағы намыҫ тигән нәмә лә бар бит әле.Бисәләр эшләп йѳрѳгәндә, ирмен тигән ир кеше эшһеҙ ултырһын әле! Эсмәҫ ереңдән эсерһең. Эшһеҙлектән толҡа таба алмай йонсой ул. Һуңғы арала ниңәлер күңеле лә болоҡһоп тора. Үҙ ѳйѳңдә ул уҡымаған китап та, гәзит-журнал да ҡалманы. Диван буйы булып ятып телевизор ҡарау ҙа екһетеп китә икән.\nӘле бына күҙҙәренә кереп килгән әрһеҙ себен кеүек, бер туҡтауһыҙ үҙен маҙалаған уйҙарынан арынырға теләп, урамға сығып ултырҙы.\nУрамда ла сыр-сыу килеп уйнаған бала-сағанан башҡа әҙәм заты күренмәй.\nХәйер, ана, ауыл осонда ѳсәү күренде. Йүгерә-атлай килеүҙәренә ҡарағанда, ҡайҙалыр ҡабаланған кеүектәр. Ѳсәүләшеп колонка янына килеп туҡтанылар. Береһе шунда аяҡ аҫтында ятҡан араҡы шешәһен күтәреп алды. Колонка аҫтында арлы-бирле болғатып йыуып алғас, кеҫәһенән 200 грамлыҡ спирт килтереп сығарҙы. Спиртын әлеге шешәгә бушатҡас, колонканан кәрәгенсә һыу ѳҫтәп ағыҙып, шешәһенең ауыҙын бармаҡ менән баҫып тотҡан килеш, бер аҙ һелкетеп алды ла, йә, кемегеҙгә барып бушатабыҙ быны, тигәндәй, дуҫтарына ҡарап ҡуйҙы. Уларҙы күптән ҡыҙыҡһынып күҙәтеп ултырған Илһамға күрһәтеп:\n- Ана ла, берәү урамда моңайып ултыра, уға барайыҡ, моғайын, ҡыуып сығармаҫ, - тип әйтеү менән спирттан бушаған шешәне колонка яғына атып бәреп, ѳсәүләшеп Илһам эргәһенә килеп тә баҫтылар. Был ѳсәү менән күрешкән арала Илһам үҙенең ҡыҙыҡһыныуын еңә алмайынса:\n- Шул тиклем ашығып ҡайҙан ҡайтып киләһегеҙ? - тип һорай ҡуйҙы.\n- Бына һепертке һатып, байып ҡайтып киләбеҙ. Ҡулға тѳшкән аҡсаны ѳйгә ҡайтмай ғына йыуырға ине, - ти быларҙың шешә тотоп алғаны. Шул саҡ Илһам ултырған еренән, ҡорт саҡҡандай, һикереп килеп торҙо:\n- Юҡ, миңә инмәйек, хәҙер минекеләр эштән ҡайта. Бисәкәй менән ҡыҙым ҡайтһа, беҙгә иркенләп ултырырға ирек бирмәҫтәр, - тип был ѳсәүҙе үҙенә эйәртеп, күршеһенең ҡапҡаһын шаҡырға тотондо. Күрәһең, уныһы ихатала ғына булған, тиҙ генә килеп сыҡты. Саҡырылмаған ҡунаҡтарҙы күргәс, башта аптырап ҡалһа ла, теге шешәне күргәс, ниңә килгәндәрен аңланы.\n- Ана, “кафеға” кереп ултырыша тороғоҙ, мин хәҙер ҡабымлыҡ сығарам, - тип ихатаһына кире инеп китте. Бер аҙҙан ҡулына бер ус йәшел һуған, бер нисә телем икмәк, бер гәзит тотоп килеп тә сыҡты. Әлеге гәзитен түмәр ѳҫтѳнә йәйеп ебәргәс, утынлыҡта табын да әҙер булды. Эт күңеле бер һѳйәк, тигәндәй, әҙер табынды күреп кәйефтәре күтәрелгән ҡунаҡтар үҙҙәре тотоп килгән шешәне Хәкимгә тотторҙолар. Уныһы үҙе генә белгән урындан, ҡасандыр үҙе утын артына йәшереп ҡуйған рюмкаһын килтереп сығарҙы. Һауыттың эсенә ѳрѳп, саңын ҡағып, ниндәйҙер сепрәк киҫәгенә һѳртѳп алғас, рюмкаға әлеге шешәнән спирт ҡойҙо. Тәүге рюмканы ҡулына күтәргән килеш, тост әйтергә йыйынған кеше кеүек, ҡунаҡтарына ҡарап торғас:\n- Беҙҙең аранан иң тәүҙә һин китәһең, - тип рюмкаһын Әнәскә һондо, уныһы рюмка һоноусыға: “Не шути, брат”, - тигәндәй, аптыраулы ҡараш ташлап ҡуйһа ла, үҙенә тәғәйенләнгән эсемлектән баш тартманы. Рюмка эсендәген тиҙ генә бушатты ла һауытын кире хужаға һондо. Икенсе рюмка шарт буйынса Вәхиткә ине. Һыйлаусы: “Икенсе булып һин китәһең инде, сират һинеке”, - тип икенсе рюмканы Вәхиткә тотторҙо. Уныһы риза ғына йылмайып, үҙ ѳлѳшѳн инәлтмәй генә эсеп ебәрҙе.\nНыҡлап ролгә инеп алған Хәким шешәләш дуҫтарына рюмка һонған һайын уларҙы берәм-берәм сиратҡа ҡуя барҙы. Ә инде былары шул сиратты йѳпләгәндәй итеп рюмкаларын күтәреп эсеп ҡуялар. “Ѳсѳнсѳ кеше булып һин китәһең инде, күрше, сѳнки сират һинеке”, - тип ѳсѳнсѳ рюмканы Илһамға һондо. Ә уныһы: “Ауыҙыңдан ел алһын”, - тип һул яурыны аша ѳс тапҡыр тѳкѳргәс, үҙенә тейгән ѳлѳштѳ күтәреп эсеп ҡуйҙы.\n- Ә һин минән алдараҡ китәһең инде, - тип дүртенсе рюмканы Иванға тотторҙо. Уныһы: “Һин әйткәнде мин ишетмәнем”, - тип яуаплап, эсеп ҡуйҙы. Хужа булған кеше үҙенә ҡалған ѳлѳштѳ рюмкаға һалып алды ла, аяҡ ѳҫтѳ баҫҡан килеш һүҙен дауам итеп: “Күреп тораһығыҙ, сират буйынса һеҙ бѳтәгеҙ ҙә китеп бѳткәс, һеҙҙең барығыҙҙан да оҙағыраҡ йәшәп, мин дә китәсәкмен”, - тип үҙенә тороп ҡалған һуңғы рюмка спиртты бер тында эсеп ҡуйҙы ла, былар нимә тиерҙәр икән, тигәндәй ҡунаҡтарына ҡарап тын ҡалды. “Кафе”ла сәйер тынлыҡ урынлашты, сѳнки Хәким барыһының да күңеленә шом һалғайны. Ҡунаҡтар нисек йыйылһалар, шулай таралышты. Һәр кем үҙ ѳйѳнә ҡайтып китте.\nКүпмелер ваҡыт үткәс, ысынлап та, тәүге рюмканы эскән Әнәс үлде. Илһамдың ҡатыны ҡайтты ла: “Әнәс дуҫың үлеп киткән икән”, - тине. Илһам: “Ғүмере бѳткәс, үлә инде”, - тип кенә ҡуйҙы был яңылыҡҡа. Тағы бер ни тиклем ваҡыттан һуң Вәхит тә үлде. Илһамдың ҡатыны: “Вәхит дуҫың да донъя ҡуйған икән”, - тип хәбәр һалды. Был юлы Илһам ултырған еренән ырғып килеп торҙо ла: “Ҡара һин уны. Уйнап һѳйләһәң дә, уйлап һѳйлә икән дәһә. Сират буйынса мин ѳсѳнсѳ инем. Миңә лә сират етте инде былай булғас”, - тип ҡатынын аптырауға һалды. Һуңынан ниндәй сират тураһында һүҙ барғанын ҡатынына бәйнә-бәйнә һѳйләп бирҙе.\nЫсынлап та, ихата хужаһы әйткәнсә, сират ѳс кеше үлгәнсә дауам итә. Тик үҙен иң аҙаҡҡа ҡалдырған Хәким генә үҙ сиратын кѳтмәйенсә китеп бара. Әлеге кѳндә шул биш кешенең береһе генә иҫән. Хәҙер ул йәшел йылан менән дуҫлығын ѳҙгән. Ѳҙмәй ни: сиратта иң һуңғыһы ла ул...


Хәбәрҙәр: Журналистарҙы ҡулға алыу: Эрдоган ЕС-ты ҡыҫылмаҫҡа саҡырҙы.\nЖурналистарҙы ҡулға алыу: Эрдоган ЕС-ты ҡыҫылмаҫҡа саҡырҙы.\nТөркиә президенты Рәжәп Тайип Эрдоган Евросоюзды илдең эске эштәренә ҡыҫылмаҫҡа, үҙ донъяһын ҡайғыртырға саҡырҙы. Бындай белдереүҙе ул дүшәмбе көн, дәүләткә ҡаршы ҡоротҡослоҡ эшләүҙә шик аҫтына алынған журналистарҙы ҡулға алыуҙары өсөн Брюссель Анкараны тәнҡитләгәс яһаны.\nКөн элгәре төрөк полицияһы 27 кешене, “параллель дәүләт” активистары тип иғлан итеп, һаҡ аҫтына алды. Улар араһында популяр “Заман” гәзитенең баш редакторы, журналистар бар.\n“Европа союзының беҙҙең сараларға ҡыҫылырға хаҡы юҡ,-тип белдерҙе Эрдоган.- Төркиәнең именлек көстәре законға таянып эш итә, ул саралар милли именлеккә янаусыларға ҡаршы йүнәлтелгән. Евросоюз иһә үҙ эштәре менән мәшғүл булһын.”\nБынан алда Евроберләшмәнең төрлө структура вәкилдәре төрөк властарын демократик йәмғиәттең нигеҙе булып торған һүҙ азатлығын боҙоуҙа ғәйепләп сыҡты.\n“Төркиәлә фекер азатлығы һәм матбуғат азатлығы проблемаһында бер ниндәй ҙә яңылыҡ юҡ,-тине Европарламент башлығы Мартин Шульц.-Гези паркында прессаға ҡаршы рейдтарҙы күреп, беҙ шаҡ ҡаттыҡ. Ә хәҙер хөкүмәтте тәнҡитләгән киң мәғлүмәт сараларына ҡарата яңы һөжүмде күрәбеҙ. Беҙҙе был бик борсой. Хәлдәр хәүефле юлға төшә барыу хаҡында һөйләй был, беҙ уны а иғтибар үҙәгендә тоторға тейеш.”\nТөрөк властары илде дәүләт түңкәрелешенән йолоп ҡалыуҙары хаҡында һөйләй, журналистарҙы, полицейскийҙарҙы һәм башҡа ҡулға алынғандарҙы хөкүмәткә ҡаршы булған, АҠШ-та йәшәүсе ислам динен таратыусы Фәтхулла Гөллөн етәкселек иткән “Хеҙмәт” хәрәкәте яҡлылар тип атай.


Сагидулла Байегет. Слушать песни исполнителя и скачать онлайн\nТып-тып тамып тәҙәрәләргә ямғыр тамсылары бейешеп Һинең менән булған саҡтар Өҙөлөп иҫемә төшә Ямғыр илай, әллә йырлай Әллә ул миңә өндәшә Шундай болотло көндәрҙә лә Булһаң ине һин йәнәшә Араларҙа араларҙа ара Юлдар юлдар, оҙон юлдар Мөхәббәттән ҡалды һөйөү йырҙар Ҡалды уйҙар, ҡалды моңдар Ҡояшым бул һин, һин янымда Ҡыуып тороп болоттарҙы Ауылдар ҡалалар аша Бергә ҡушайыҡ юлдарҙы Араларҙа араларҙа ара Юлдар юлдар, оҙон юлдар Мөхәббәттән ҡалды һөйөү йырҙар Ҡалды уйҙар, ҡалды моңдар\nӘйҙәгеҙ, әйҙәгеҙ бергә\n1.Тәбиғәт матур ерҙә, Йәшәүе рәхәт беҙгә. Уйнайбыҙ ҙа көләбеҙ, Яратабыҙ, һөйәбеҙ. Әйҙәгеҙ, әйҙәгеҙ бергә Гөрләшеп йәшәйек ерҙә, Әйҙәгеҙ, әйҙәгеҙ бергә Бергә бейергә. Әйҙәгеҙ, әйҙәгеҙ бергә Гөрләшеп йәшәйек ерҙә, Әйҙәгеҙ, әйҙәгеҙ бергә Бергә бейергә, бейергә 2.Һин һәм мин икеү генә Яралдыҡ беҙ мәңгегә. Йыһандарҙа еләбеҙ, Йәшәү ҡәҙрен беләбеҙ Әйҙәгеҙ, әйҙәгеҙ бергә Гөрләшеп йәшәйек ерҙә, Әйҙәгеҙ, әйҙәгеҙ бергә Бергә бейергә. Әйҙәгеҙ, әйҙәгеҙ бергә Гөрләшеп йәшәйек ерҙә, Әйҙәгеҙ, әйҙәгеҙ бергә Бергә бейергә, бейергә\nЙәшәргә лә йәшәргә\nКеше ергә белеп тыумай Күпме ғүмер йәшәрен. Ләкин ул белергә тейеш Был ғүмерҙә нишләрен. Ҡушымта: Йәшәргә лә йәшәргә Был донъяға ярашып. Кәрәк дөрөҫ йәшәргә Беҙ кәрәк кешеләргә. Һайлау мөмкинлеге тигән Был һәр кемгә бирелгән Беҙҙҙең ғүмер тормош тигән Ваҡыт менән үрелгән Ҡушымта: Йәшәргә лә йәшәргә Был донъяға ярашып. Кәрәк дөрөҫ йәшәргә Беҙ кәрәк кешеләргә. Һәр саҡта ла үҙең булып, Намыҫ менән йәшәргә. Һәр ваҡыт йөрәк ҡушҡанса Изгелектәр эшләргә. Ҡушымта: Йәшәргә лә йәшәргә Был донъяға ярашып. Кәрәк дөрөҫ йәшәргә Беҙ кәрәк кешеләргә.\nЗәңгәр томандар артында\nБына тағы китәм йыраҡтарға, Тыуған яғым hинән айырылып. Тыуған яғым hинән айырылып, Һөйгәнемде hиндә ҡалдырып. Припев: Зәңгәр томандар артында Бик йыраҡтарҙа ҡалhам да, Мин йырлармын өҙөлөп-өҙөлөп, Тыуған яғым hине hағынып, Йөрәккәйем әрнеп янғанда. (2 раза) Бик hағындым һине, туған яғым, Тау-тирәкле эйек буйҙарын. Йәйҙәр еткәс шаулап уйнай торған. Йәмле, матур hабантуйҙарын. Припев: Зәңгәр томандар артында Бик йыраҡтарҙа ҡалhам да, Мин йырлармын өҙөлөп-өҙөлөп, Тыуған яғым hине hағынып, Йөрәккәйем әрнеп янғанда. (2 раза) Бер ҡайтаhы ине тыуған яҡҡа, Ялан аяҡ йөрөгән яҡтарға. Бер ҡайтаhы ине йәшлегемә, Тәүге мөхәббәтем янына. Припев: Зәңгәр томандар артында Бик йыраҡтарҙа ҡалhам да, Мин йырлармын өҙөлөп-өҙөлөп, Тыуған яғым hине hағынып, Йөрәккәйем әрнеп янғанда. (2 раза)\nКисер мине, әсәй, ғәфү ит\nҠайтамын тип хаттар яҙыуыма Көндәр түгел, айҙар үттеләр Әммә юлдар һиңә етмәйенсә Йыраҡтарға алып киттеләр. Ҡушымта: Бер ҡайтмаһам, әсәй, бер ҡайтырмын, Утыңды һүндермәйсә мине көт, Һине көттөрөп тә ҡайта алмаһам, Кисер мине, әсәй, ғәфү ит. Көтәһеңдер хат ташыусы килһә, Ҡош телендәй hәбәр барҙыр тип. Хат булмаһа, өмөт итәһеңдер: Иртәгә, бәлки, булыр тип. Ҡушымта: Бер ҡайтмаһам, әсәй, бер ҡайтырмын, Утыңды һүндермәйсә мине көт, Һине көттөрөп тә ҡайта алмаһам, Кисер мине, әсәй, ғәфү ит. Юлға сығам, әсәй, ҡайтыр юлға, Утыңды һүндермәйсә, мине көт, Ошо юлда тағы оҙаҡлаһам, Кисер мине, әсәй, ғәфу ит. Ҡушымта: Бер ҡайтмаһам, әсәй, бер ҡайтырмын, Утыңды һүндермәйсә мине көт, Һине көттөрөп тә ҡайта алмаһам, Кисер мине, әсәй, ғәфү ит.\nКүп һайлама сәскәләрҙе\n1. Беҙ болонда икәү инек, Һин бер аҡ сәскә өҙҙөң. Һөйә-һөймәй тип иркәләп Һин уны өҙгөләнең. Припев: Күп һайлама сәскәләрҙе, Һин минең һөйгәнде бел. Өҙгөләмә үҙәгемде, Ул һиңә сәскә түгел. (3 раза) 2.Яландарҙа яҙ еленә Аҡ сәскә иркәләнә. Шул сәскәнең еҫтәренә Күңелем иркәләнә. Припев: Күп һайлама сәскәләрҙе, Һин минең һөйгәнде бел. Өҙгөләмә үҙәгемде, Ул һиңә сәскә түгел. (3 раза)\nБеҙ бит бәхетле\nЯратмаһаң, һөйәм тимә\nҮҙ яғыма ҡайтһам (Бибисара Азаматова менән)\nҠартаямы ни һуң йөрәк\nАғай, тимәгеҙ, ҡыҙҙар\n1.Ашығығыҙ йәшәп ҡалырға Йәшҽндәрҙәй йәшнәп алырға Күккә ашып йондоҙҙарҙай балҡып Йырлай -йырлай йылға барырға ҡушымта Ашығығыҙ йөрәк ялҡын саҡта Тормоштарҙы гөлгә күмҽгҽҙ Тымырылып ялан сәскә атып Тирә -яҡҡа бәхҽт һибҽгҽҙ Ашығығыҙ һөйөп ҡалырға Ләззәт минуттарын татырға Һөйөү ҽмҽштәрҽ-сабыйҙары Йылмайғанын күрҽп ҡалырға 2.Ашығығыҙ яҡын кҽшҽләргә Йылы һүҙҙәр әйтҽп ҡалырға Балҡып киткән нурлы йөҙҙәрҽнә Күҙҙәрҽнән үбҽп алырға\nУрманым бар, булғаным бар Хистәрем ҡосағында, Һалҡын ялҡын эскәнем бар Шишмәләр усағынан. Припев: Уйнаһын ғына ҡурайым, Тынмаһын тыуған телем! Уйнаһын ҡурайҡайым, Тынмаһын тыуған телем! Хыялымда ерҙе ташлап, Күктәргә осҡанымда, Һағышымдан йондоҙ иреп, Яуҙы ергә ямғыр, ҡар... Припев: Уйнаһын ғына ҡурайым, Тынмаһын тыуған телем! Уйнаһын ҡурайҡайым, Тынмаһын тыуған телем! Йыр саҡыра, моң саҡыра, Тимәк мин әле тере. Күктә ҡанаттары - ҡала, Утрауым - башҡорт иле. Припев: Уйнаһын ғына ҡурайым, Тынмаһын тыуған телем! Уйнаһын ҡурайҡайым, Тынмаһын тыуған телем! Урманым бар, булғаным бар Хистәрем ҡосағында, Һалҡын ялҡын эскәнем бар Шишмәләр усағынан. Припев: Уйнаһын ғына ҡурайым, Тынмаһын тыуған телем! Уйнаһын ҡурайҡайым, Тынмаһын тыуған телем! (С.Низаметдинов муз., Л.Һаҡмар һүҙ.)\nИрендәрең (Ирада Фазлаева менән)\nЙөрәгем һине юҡһына, Көткән хистәр тик юлғына, Үткәндәрҙә һин ҡалырһың, Күҙ йәше булып тамырһың. Ирендәргә ирендәрең, Теләмәйем тейгәндәрен. Ҡулың ҡулға ҡағылһа ла, Йәнем һинән арынһа ла. Хистәремде яңыртырмын, Һиңә тиеп ашҡынырмын, Үткән хистәр әйләнерҙәр, Сәстәр сәскә бәйләнерҙәр. Ирендәргә ирендәрең, Мин теләйем тейгәндәрен. Ҡулың ҡулға ҡағылһа ла, Йәнем һиңә табынһа ла. Йөрәгем һине юҡһына, Көткән хистәр тик юлғына, Үткәндәрҙә һин ҡалырһың, Күҙ йәше булып тамырһың. Ирендәргә ирендәрең, Мин теләйем тейгәндәрен. Ҡулың ҡулға ҡағылһа ла, Йәнем һиңә табынһа ла.\nБер йырҙарҙан бер йырҙарға Йөр(ө)тә тормош кешене. Була бутаған саҡтарың Өнөң менән төшөңдө Ҡушымта: Йөрәктә булған мөхәббәт Алға ҡарап йәшәтә Һуҡмаҡтарҙы бергә ҡушып Йәшәтә лә йәшнәтә Ниҙәр генә баштан үтһә лә, Уға тогро ҡалаһың. Бәхет тигән хыялдарға Яҡты юлдар һалаһың Ҡушымта: Йөрәктә булған мөхәббәт Алға ҡарап йәшәтә Һуҡмаҡтарҙы бергә ҡушып Йәшәтә лә йәшнәтә Икебеҙгә бер һулыш булған Тоғро ҡалайыҡ һөйөүгә Саф күңелдән ышанайыҡ Һөйөү - бәхет тейеүгә Ҡушымта: Йөрәктә булған мөхәббәт Алға ҡарап йәшәтә Һуҡмаҡтарҙы бергә ҡушып Йәшәтә лә йәшнәтә\nКилеп тә йөрөмә\nКүҙ нурым (Айгөл Әминева менән)\nҺин ураған юлды мин урайым, Эҙҙәреңә түгәм күҙ нурын. Һин һулаған яҙҙы мин һулайым, Ҡайҙа, ҡайҙа ғына үҙең, Ҡайҙа ғына үҙең, күҙ нурым? Һин һөйәлгән талға мин һөйәләм, Бөрөләргә ҡоям күҙ нурын. Һин һөйөлгән елгә мин һөйөләм, Ҡайҙа, ҡайҙа ғына үҙең, Ҡайҙа ғына үҙең, күҙ нурым? Кемдәр генә аңлар хистәремде, Тоноҡланһа яҡты күҙ нурым? Елдәр генә һөйә сәстәремде, Ҡайҙа, ҡайҙа ғына үҙең, Ҡайҙа ғына үҙең, күҙ нурым?\nҺине көтөп көҙҙө еткерҙем мин, Көтә көтә, бәлки, яҙ етер. Көтә көтә, бәлки, йылдар үтер, Үтенәм мин көтәм барыбер Хоҙай биргән миңә был һөйөүҙе Ғонаһтарым өсөн яза тип Яңғыҙлыҡтан да бит ауырыраҡ икән Яратылмай йәшәү яратып ... Яратып... Ямғыр яуып йыуа тәҙрәләрҙе, Унан ярҙам һорап нишләрмен? Барыһы ла бар, бер ни кәрәк түгел, Тик һин генә миңә етмәйһең. Алдарыңа әллә төҙләнәйемме? Юлдарыңа гөлдәр һибәйемме? Әгәр һинең өсөн кәрәк була икән, Был донъянан әллә китәйемме? Китәйемме? Алдарыңа әллә төҙләнәйемме? Юлдарыңа гөлдәр һибәйемме? Әгәр һинен өсөн кәрәк була икән, Был донъянан әллә китәйемме? Китәйемме?\nӘллә йырлап алаһы\nМәк сәскәһҽн өҙҙөм яңылыш ҡына сүп үләнҽ мҽнән бутаным Мәк сәскәһҽн бҽлмәй киләсәгҽн Үҙ ҡулдарым мҽнән утаным Мәк сәскәһҽн өҙҙөм яңылыш ҡына Күҙ йәштәрҽ түктҽң һин шуға сәскәләргә бағышлаған ғүмҽрҽң Туҡталған кҽүҽк булды юлыңда Мәк сәскәһҽн өҙҙөм яңылыш ҡына Шингән сәсәк йәшәрмәҫ индҽ Ваҡыт үтәр күҙ йәшҽңдә кибәр Бәлки ғәфү итҽрһҽң минҽ


Өфөлә ауыл хужалығы йәрминкәләре ойошторола // Йәмғиәт | новости башинформ.рф\nӨфөлә ауыл хужалығы йәрминкәләре ойошторола\n15:22, 4 февраля 2016 Йәмғиәт\nӨфөлә ауыл хужалығы йәрминкәләре ойошторола Фото: автор фотоһы\nШәмбе, 6 февралдә, Өфөлә ауыл хужалығы йәрминкәләре ойошторола. Дим районында Хәҡиҡәт урамы буйлап Ухтомский урамынан алып Таллин урамына тиклем автомобиль юлы эргәһендә йәшелсә, еләк-емеш, ит һәм бал һатып алырға мөмкин.\nБаш ҡала хакимиәтенең матбуғат хеҙмәтендә хәбәр итеүҙәренсә, Ухтомский, 19 («Көньяҡ» баҙары), Боровая, 14, 3-сө корпус («Юлдаш» сауҙа комплексы), Эшсе хәбәрселәр, 20 («Уңыш» сауҙа комплексы), Р. Зорге, 41 (Спорт һарайы янында), Менделеев, 205а («Башҡортостан» сауҙа үҙәге), Ҡулса, 65 («Меркурий» сауҙа-ҡунаҡхана комплексы), Баҡса, 2 («Орджоникидзе» сауҙа-күңел асыу комплексы) урамдарындағы фермер майҙансыҡтарында ауыл хужалығы продукцияһы һатыласаҡ.\nТеги: ауыл хужалығы йәрминкәләре,аҙыҡ-түлек


День родного языка в МОБУ СОШ с. Мурсалимкино » Школа с.Мурсалимкино\n« Участие в зональной конференции “Собора русских Башкортостана”\nПроекты расписания ОГЭ, ЕГЭ и ГВЭ в 2019 году »\nБеҙҙең Мөрсәлим мәктәбендә Башҡорт теле көнөнә уҡытыусылар ҙа, уҡыусылар ҙа бик яҡшы әҙерләнде. 8-9 кластарҙа кластан тыш сара “Түңәрәк өҫтәл” формаһында уҙғарылды. Юлия Ансар ҡыҙы уҡыусыларға бик ҡыҙыҡлы мәғлүмәттәр бирҙе, викторина һорауҙарына ла яуап ҡайтарҙылар, туған телгә ҡыҙыҡһыныуҙарын арттырыу өсөн инглиз кешеһенең башҡорт телен өйрәнеүе тураһында фильм да күрһәтте. Викторинала 8 класс уҡыусыһы Закиров Динар айырылып торҙо, бөтә һорауҙарға ла дөрөҫ яуап ҡайтарҙы. 9 класта Минзилә Ғәбдрәфиҡ ҡыҙы Зәйнәб Биишеваның Башҡорт теле шиғыры буйынса флешмоб уҙғарҙы һәм 3 класс уҡыусылары араһында әңгәмә һәм телгә арналған шиғырҙарҙан тасуири уҡыу буйынса ярыш үткәрҙе. Мурдашев Эмиль, Тарханов Альмир (9 кл) матур итеп шиғыр һөйләне, Зөләйха Раил ҡыҙы 7 кластарға телгә арналған йырҙар менән таныштырҙы һәм йырлап та күрһәтте улар. Шулай итеп, был көн уҡыусыларға бик фәһемле һәм ҡыҙыҡ булды